text:
Reba Video
Baza Shangazi
Ngo Abamugaye Bazi Guswera Kurusha Abatamugaye
Icyitonderwa: Iyi ni Email nohererejwe n'umusomyi w'Igituba!
Reka mbamenere ibanga mbarangire abantu bazi guswera
Burya ntimukarebe abantu ngo mubasuzugure ngo ntacyo bashoboye bitewe nuko bameze. Aha ndababwira abantu bamugaye ingingo (amaguru). Buriya barya bantu bamugaye amaguru yaba ukuguru kumwa cyangwa yombi, muzabatinye kungingo yo guswera ni ibintu bahawemo impano cyane gusa nubwo hari ibyo batashobora nko guterura umugore n'izindi positions zo guswera zaba zisaba ├ętat physique ihagije.
Ndavuga ibintu byambayeho kandi numva ngomba gurangira umukobwa wese cyangwa umugore wifuze umusore cyangwa umugabo wo kumuswera akumva ashize ipfa.
Umusore cyangwa umugabo umugaye araguswera ukumva wamuha ibyo utunze byose akabyijyanira. Mfite ubuhamya bw'ibyambayeho ku basore 5 twaryamanye bamugaye, ariko ibyo bankoreye ntaho bihuriye n'iby'abatamugaye twaryamanye. Nubu iyo mpuye numwe muribo ntashobora kunjyendana atasweye kugira ngo ngire amahoro.
Rwose bakobwa namwe bagore mwapfubye nabarangira gushaka abasore cyangwa abagabo bamugaye ubundi bakabanyaza bikamyatiriza namwe ubwo muza mbwira.
Nasaba Bangambiki kuzabampera iyi email yanjye mukazambwira ubuhamwa kubizaba byabanyuze.
Tuzasubira
Attention: GUHUZA IGITSINA NTABWO ARI SPORT UBIKORA NABI BIKAGURUKA VUBA CYANE!! NAWE URABIZI.
Attention: GUHUZA IGITSINA NTABWO ARI SPORT UBIKORA NABI BIKAGURUKA VUBA CYANE!! NAWE URABIZI.
Subscribe to: Posts (Atom)


c: text/html

text:
Inyigisho yo ku wa gatandatu w’icyumweru cya 4 gisanzwe, giharwe, B
Ku ya 07 Gashyantare 2015
“Abagirira impuhwe”
Impuhwe z’Imana ni igisagirane. Yezu arebye iyo mbaga n’ishyaka ifite ryo kumukurikira abagirira impuhwe kuko bari bameze nk’intama zitagira umushumba.
Imbaga yari yishimiye kumva Yezu no kumukurikira kuko yababwiraga ijambo ribagera ku mutima. Umuntu uko yaremwe aba asonzeye ijambo ryiza, aba asonzeye Imana.
Iyo nsoma iyi vanjili mba ntekereza abantu banyuranye bava imihanda yose bajya kumva ijambo ry’Imana. Iyo hari ahantu havugwa Imana ihigaragariza cyane cyane mu bitangaza ikoresha intumwa zayo abantu baganayo ari benshi kuko kubona Imana kumva Imana bisaba kuyishakisha.
Bari bameze nk’intama zitagira umushumba
Intama zitagira umushumba ziba zahuye n’akaga. Zihura n’umukeno, ariko ikibi cyane ibirura birazitatanya bikihamo izo bishatse. Tekereza ikirura mu ntama zitagira umushumba ni ugusya kitanzitse. Intama zirahunga ariko zikabura uzitabara.
Hakaba n’intama zigorana. Mu kinyarwanda iyo bagize bati uri ya ni “iyiragira ikicyura”, baba bavuze byinshi. Mu buzima nta byago bibaho nko kubaho utagira uwo utinya n’icyo utinya, kubaho utagira rutangira.
Kubaho mu bwigenge n’ubwisanzure ntako bisa. Ariko kuba ikigenge ni ibindi ni ukuba nk’intama zitagira umushumba. Abantu tuvuga kenshi ko kubona uburenganzira ari byo bitwereka neza ko dufite ubwigenge. Ibyiciro binyuranye by’abantu bikagira uburenganzira bunyuranye: uburenganzira bw’abana, uburenganzira bw’abakozi, uburenganzira bw’abagore n’abandi. Ni byiza ko bose bagira uburenganzira. Haba ikibazo iyo uburenganzira dusaba butubuza kuba abo tugomba kubabo. Uburenganzira bw’umwana ntibukakubuze kuba umwana ntibwaba bukiri uburenganzira kwaba nko kuba intama itagira umushumba. Uburenganzira bw’umugore ntibukakubuze kuba umugore, uburenganzira bw’ikiremamwa muntu ntibukakubuze kuba umuntu. Kwaba ari ukuba intama itagira umushumba.
Uburenganzira bwakagombye kuba uburyo budufasha kurushaho kuba abo turibo. Bikaba agahoma munwa rero iyo uburenganzira dushaka tutazi ubwo aribwo. Kuko twumvise ahandi babuvuga tugata n’urwo twambaye tuti turashaka uburenganzira bwacu. Ni ubuhe? Uburenganzira bwacu mbere na mbere ni ukuba abantu, ni ukuba abakristu, ni ukubona Imana ni uguhura n’Imana kuko niyo iduha kuba abo turibo koko.
Kwitarura kujya ahitaruye twese turabikenera kugira ngo twiyumve. Kuba mu mihangayiko y’iyi si ntawe btiananiza. Kujya ahitaruye bivuze kueraka ibyo twrimo ngo tubashe kubitekerezaho. Ntabwo burya imyiherero ari iy’abantu bihariye. Buri wese akeneye kwitekerezaho no gutekereza ku byo akora. Buri mukristu akenye kwitarura no gusuzuma umubano we n’Imana. Aha mbere ho kwiherera ni mu mitima yacu. Yezu asabye intumwa ze kujya ahadatuwe. Iyo mu mitima yacu dutujemo byinshi kandi hose biragoye kwiherera no kwisuzuma kuko bimwe bidutyemo biba byaratwigaruriye. Ntamwanya nta gihe cyo kwisuzuma. Ntibigoye kubyumva. Iyo umuntu afite byinshi bimuhangayikishije ni ko yibagirwa byinshi rimwe na rimwe akibagirwa iby’ibanze, avomamo imbaraga zimufasha guhangayikira bya bindi byose. Nugira ibyo ushishikarira ukabura umwanya wo gutunga umubiri wawe uzaba utazi guhitamo. Nuhangayika ukibagirwa gutunga roho yawe uzaba utazi gukurikiranya gahunda zawe uhereye ku by’ibanze. Jya ahitaruye wisuzume wibaze. Inzira y’ubuzima ni ndende kubuyo dukenera kwisuzuma kenshi kugira ngo tubashe gukomeza urugendo.
Abigishwa ba Yezu kimwe n’abandi bantu bose barananirwaga. Hari aho tubona mu Ivanjili baburaga n’akanya ko gufungura. Kwamamaza Inkuru Nziza ni umurimo utoroshye usaba imbaraga n’umuhate.
Padiri Charles HAKORIMANA

robotstxt: allowed

filter: keep


text:
Izi serivisi zatangijwe ku mugaragaro ku wa Gatatu, tariki ya 10 Kanama 2022 ubwo mu Karere ka Nyagatare hizihirizwaga Umunsi Nyafurika w’Irangamimerere.
Uyu munsi wizihizwaga ku nshuro ya gatanu mu kumenyekanisha muri rubanda akamaro ko kwandikisha ku gihe ibikorwa byose by’irangamimerere by’umwihariko ivuka n’urupfu.
Ubusanzwe ibitabo by’irangamimerere byari ibitabo bitanu ariko kuri ubu u Rwanda rwongeyemo bibiri birimo kwemera umwana, bishatse kuvuga ko mu gihe umubyeyi amwemeye yari asanzwe yanditswe kuri umwe na we bazajya bamumwandikaho, indi serivisi ikaba ari ukubera umubyeyi umwana utabyaye.
Ibi byahise bituma ikoranabuhanga ry’irangamimerere mu Rwanda rigira ibitabo birindwi bitanga serivisi ku baturage birimo Kwandika uwavutse, kwandukura uwapfuye, gutesha agaciro ishyingirwa, kwemera umwana, kubera umubyeyi umwana utabyaye, ubutane n’igitabo cy’ishyingirwa.
Minisitiri w’Ikoranabuhanga na Inovasiyo, Ingabire Paula, yavuze ko kuri ubu ababyeyi bangana na 84,2% ari bo bandikisha abana mu bitabo by’irangamimerere asaba n’abandi kwibuka kubandikisha ngo kuko ari uburenganzira bw’ibanze bwa muntu.
Ati “Kwizihiza uyu munsi bidufasha gusubiza amaso inyuma tukareba aho tuvuye, tukareba n’imbere, tukareba ibibura kugira ngo Umunyarwanda agire serivisi nziza z’irangamimerere, twibuka ko ari n’uburenganzira bw’ibanze bwa muntu.”
Umuyobozi Mukuru w’Ikigo cy’Igihugu gishinzwe Indangamuntu (NIDA), Mukesha Josephine, yavuze ko hari ababyeyi babyarira kwa muganga ntibahite bandikisha umwana ngo kuko nta mazina baba bateganyije.
Yasobanuye ko kuri ubu bagiye gushyira imbaraga mu kuba aba babyeyi bajya bahita bandikisha umwana ku Murenge nibura iminsi 30 itarashira.
Ababyeyi babiri bo mu Karere ka Nyagatare babana mu buryo butemewe n’amategeko bahise biyandikishaho abana bifashishije ikoranabuhanga.
Muri uyu muhango hanatangirijwemo kandi uburyo bw’iyakure buzajya bufasha abanditsi b’irangamimerere gukurikirana amasomo abongerera ubumenyi mu gutanga serivisi z’irangamimerere ku baturage.


text:
IBISHISHI N’INDWARA KI ?
Ibishishi byo mu maso (Acné) ni indwara igaragazwa n’ibiheri bifatira mu twenge tw’ubwoya bw’uruhu. Rimwe na rimwe bikagera mu mugongo, ku ntugu no mu gituza .Bikaba bigenda bishira uko umuntu agenda (...)Read more
Kunuka igikara, ikibitera n’uko wabirwanya
Kunuka igikara cg igikara bivugwa mu gihe umuntu ahorana icyuya kinuka, ndetse ukaba wacyeka ko atajya akaraba. Uku kunuka icyuya iyo bifatiwe ingamba hakiri kare birashira kuko ahanini (...)Read more
DORE UKO WAKIRA INDWARA Y’ IBISHISHI
Ese ibishishi ni iki ? Ibishishi cyangwa se Ibiheri byo mu maso (acne vulgaris) ni indwara ikunze kwibasira uruhu cyane cyane mu isura, aho itera gufungana k’utwenge duto tw’uruhu (tumwe ubona (...)Read more


text:
Amashyamba yo mu Rwanda abarirwa ku buso bwa hegitari 724,695 zingana na 30.4% by’ubuso bwose bw’Igihugu nk’uko bitangazwa muri raporo ya vuba igaragaza ubutaka buriho amashyamba (Rwanda Forest Cover Mapping Report/2019).
Muri ayo mashyamba 53% ni ayatewe, 21 ni aya cyimeza ari mu mukenke, 19% ni amashyamba ya cyimeza yo mu misozi ibonekamo imvura nyinshi mu gihe 6.2% ari ibihuru.
Kongera ubuso buteyeho amashyamba biri mu bikorwa n’imishinga by’u Rwanda bigamije kongera ubushobozi bwo guhangana n’imihindagurikire y’ikirere, kubyaza ubukerarugendo amadovize menshi, kongera umusaruro ukomoka ku bimera no kuzamura imibereho y’Abanyarwanda muri rusange.
Buri mwaka Abanyarwanda batera amamiliyoni y’ibiti muri gahunda ngarukamwaka bafite intego imwe yo kubungabunga amashyamba no kongera umusaruro. Gahunda y’Igihugu y’Ubukungu Butangiza Ibidukikije yatangijwe mu mwaka wa 2011 nk’uburyo burambye buyobora Igihugu ku kubaka iterambere rizira guhumanya ikirere bitarenze mu mwaka wa 2050.
Ni gahunda yimakaza agaciro k’amashyamba kandi ikubiyemo ingamba 14 zirimo no gutera ibiti no kubungabunga amashyamba mu buryo burambye hagamijwe guharanira ko amashyamba ya Leta n’ay’abantu ku giti cyabo acungwa mu buryo bwiza kandi burambye.
Bimwe mu byagezweho muri Gahunda y’Igihugu y’Ubukungu Butangiza Ibidukikije, by’umwihariko mu mushinga urambye wo gutera ibiti no kubungabunga amashyamba ni ibi bikurikira:
1. Ubuso buriho amashyamba mu Rwanda bwageze kuri 30.4%
Binyuze mu cyerekezo cy’Igihugu na politiki yo kureba kure heza, u Rwanda rwabaye kimwe mu bihugu byatangiye hakiri kare gushyira mu bikorwa Intego y’Isi yose yiswe “Bonn Challenge” yo kugarura amashyamba ku butaka yahozeho kugeza kuri hegitari zisaga miliyoni 150 bitarenze mu mwaka wa 2020, na hegitari miliyoni 350 bitarenze mu 2030.
Mu mwaka wa 2011, ni bwo u Rwanda rwihaye intego yo kugarura amashyamba kuri hegitari miliyoni ebyiri yahozeho akaba yarangijwe bitarenze mu 2020.
Imbaraga u Rwanda rwashyize mu kubungabunga amashyamba ariho, gutera amashyamba mashya, kuvugurura amashyamba mu bice bitandukanye by’Igihugu no guharanira kugera ku ntego za Bonn Challenge ni byo byatumye u Rwanda rugera ku ntego yo kugira 30.4% by’ubuso bw’Igihugu buriho amashyamba.
Izo nzego zifite akamaro gakomeye ko gushimangira uruhare rw’u Rwanda mu guhangana n’imihindagurikire y’ikirere.
Kuri ubu hashyizwe ingufu mu gutera ibiti ahahurira abantu benshi mu mijyi itandukanye y’u Rwanda nk’uko bigaragara mu gishushanyombonera kirimo gukoreshwa ubu aho Icyerekezo 2050 gitegeka ko imijyi yose n’amasanteri agenda atera imbere bikwiye kuba ifite ibyanya byahariwe amashyamba bifatanye n’ubundi butaka bukorerwamo ibikorwa bitandukanye.
Igihugu nanone cyashyizeho ahatunganyirizwa Ingemwe z’Ibiti (Tree Seed Centres) muri pepiniyeri ziherereye mu Karere ka Gatsibo n’Aka Huye, mu rwego rwo kongera ingemwe z’ibiti zuzuje ubuziranenge.
Aha hatunganyirizwa ingemwe z ibiti hagira uruhare mu micungire y’amashyamba, umusaruro w’amakara yo gucana, ibiti byifashishwa mu bwubatsi, gukoresha izindi ngufu zitangiza ibidukikije no kubona ingemwe zujuje ubuziranenge by’umwihariko.
Ni ihuriro kandi ry’ibikorwa bigize uruhererekane rwo gutunganya no gukwirakwiza ingemwe, birimo gukora ubwoko bushya, kunoza ubwoko busanzwe, kubungabunga utunyangingo tw’ibiti, gukusanya ingemwe, kuzirera no kuzikwirakwiza.
Nanone kandi zizakomeza kubakira ku ntsinzi yo kuvugurura amashyamba y’u Rwanda no gushyigikira imbaraga zashyizwe mu buhinzi bw’amashyamba mu bice bitandukanye mu Gihugu.
2. Gahunda ngarukamwaka yo gutera ibiti n’Umuganda
Leta y’u Rwanda yashoye akayabo mu gutera amashyamba mashya no kuyasubiza aho yari asanzwe binyuze muri gahunda ngarukamwaka yo gutera ibiti n’amashyamba. Nko mu gihembwe cy’umwaka wa 2020/2021 Abanyarwanda bateye ibiti miliyoni 25 byagize uruhare mu kuvugurura amashyamba muri gahunda yo guhangana n’imihindagurikire y’ikirere.
Muri icyo gihembwe, hegitari 7,400 zateweho ibiti bisanzwe, izindi hegitari 900 zihingwaho ibiti mu mashyamba ya cyimeza ndetse haterwa n’ibiti byeraho imbuto 77,000. Hanavuguruwe hegitari 500 z’amashyamba ahingwamo ibiti bicanwamo amakara mu rwego rwo kongera umusaruro.
Biteganyijwe ko muri uyu mwaka hazaterwa ibiti bibarirwa muri miliyoni 43.
Igikorwa ngarukakwezi cy’Umuganda na cyo gihuriza hamwe abaturage mu Nzego z’ibanze bagamije kugera ku musaruro uhuriweho. Umuganda ni gahunda yihariye y’Igihugu yahaye abaturage amahirwe yo kugira uruhare mu gutera ibiti mu rwego rwo kongera ubuso bw’Igihugu buteweho amashyamba no kubungabunga ibidukikije uhereye mu Nzego z’ibanze.
Hagati y’umwaka wa 2009 n’uwa 2019, ubuso buriho amashyamba bwiyongereyeho 27.7% byose bikaba umusaruro wa gahunda zitandukanye zo gutera amashyamba mashya no kuvugurura ayari yarangijwe.
3. Kwegurira (gukodesha) abikorera amashyamba yari aya Leta mu kuyacunga neza
Binyuze muri gahunda y’Igihugu yo kwegurira abikorera ibikorwa bimwe, Leta y’u Rwanda yagiranye ubufatanye n’urwego rw’abikorera mu guharanira imicungire iboneye y’amashyamba ya Leta.
Minisiteri y’Ibidukikije yatangije ubufatanye bwayo bwa mbere n’abikorera bujyanye no gucunga amashyamba mu mwaka wa 2019, kuyabungabunga no kongera umusaruro atanga. Kugeza ubu Hegitari 23,456.15 zingana na 38.4% by’amashyamba ya Leta zicungwa n’abashoramari bigenga binyuze mu masezerano y’igihe kirekire basinyanye na Leta.
4. Ihangwa rya Pariki y’Igihugu ya Gishwati-Mukura
U Rwanda ruherutse guhanga Pariki y’Igihugu ya Gishwati-Mukura, imwe muri Pariki nshya muri Afurika, mu rwego rwo kurinda amashyamba kimeza ya kera n’inguge ziyacumbitsemo.Iyo Pariki igizwe n’amashyamba abiri ari yo irinini rya Mukura n’irito rya Gishwati aherereye ku musozi ugabaya icyogogo cy imigezi ya Congo na Nili, agakurikira urwunge rw’ibibaya by’Albertine (Albertine Rift) bigizwe n’urusobe rw’ibinyabuzima rutandukanye.
Kuvugurura ishyamba rya Gishwati-Mukura no kurihindura Pariki byashobotse ku bufatanye na Global Environment Facility/GE na Banki y’Isi, binyuze mu Mushinga wa LAFREC (Landscape Approach to Forest Restoration and Conservation) washyizwe mu bikorwa n’Ikigo cy’Igihugu cyo kubungabunga Ibidukikije (REMA), Urwego rushinzwe Iterambere mu Rwanda (RDB) n’Uturere iyo Pariki iherereyemo.
Uwo mushinga w’imyaka 5 wubakiye ku mirimo yakozwe na “Forest of Hope Association”, ugera ku ntego yo kuvugurura Gishwati-Mukura binyuze mu kuhindura ahantu nyaburanga mu rwego rwo kurushaho kubungabunga urusobe rw’ibinyabuzima ruhabarizwa no kwegereza imiryango ituriye Pariki inyungu urwo rusobe rutanga.
Kuri ubu RDB irimo gutegura gahunda iri mu byiciro bitandukanye ijyanye no kubungabunga urwo rusobe rw’ibinyabuzima no guteza imbere ubukerarugendo muri Pariki y’Igihugu ya Gishwati – Mukura. Iyo gahunda ikubiyemo kuyiha abayirinda, gukaza ingamba zo kuyibungabunga, guteza imbere ubushakashatsi, ubufatanye na Koperative ziyakoreramo, gukemura amakimbirane y’abantu n’inyamaswa, kugenzura imiterere y’ibidukikije no guteza imbere ubukerarugendo bugendera ku mategeko.
Iyi gahunda irimo gutegurwa ku bufatanye n’Inzego z’ibanze ndetse n’Ikigo “Imizi”, Ishami rya Wilderness Safaris.
5. Kwagura Pariki y’Igihugu y’Ibirunga
U Rwanda rwatangiye umushinga ukomeye wo kwagura Pariki y’Igihugu y’Ibirunga no guharanira ahazaza heza h’ingagi zo mu misozi zita mu rugo ishyamba ry’Ibirunga. Iyi gahunda y’imbonekarimwe igamije kwagura pariki ku kigero cya 23% ikiyongeraho kilometero kare 37.4, ubunini bwayo bukava kuri kilometero kare 160 bukagera kuri kilometero kare 197.4.
Biteganyijwe ko izo hegitari zizongerwaho izindi hegitari 6,620 z’icyanya cy’ubuhumekero (buffer zone) gitandukanya Pariki n’ubutaka bw’abaturage.
Pariki y’Igihugu y’Ibirunga ifite urusobe rw’ibinyabuzima rudatekanye kandi buri kuri kilometero kare 160 gusa, ari na yo mpamvu u Rwanda rwiyemeje kuyagura ikongerwaho hafi kimwe cya kane cy’ubunini ifite ubu.
Pariki yagutse yitezweho guteza imbere imibereho y’ingagi zo mu misozi zitagiraga ubwisanzure buhagije kandi ishyigikire ubwiyongere bwazo ku kigero kiri hagati ya 15% na 20% n’igabanyuka ry’imfu z’abana b’ingagi ku kigero kiri hejuru ya 50%.
Kwagura Pariki y’Igihugu y’Ibirunga byitezweho no guhindura imibereho y’imiryago iyizengurutse kandi bizanatuma gusura ingagi birushaho kuba ubunararibonye buhebuje.
Byinshi ku bijyanye no kwagura Pariki y’Igihugu y’Ibirunga wabisanga kuri www.visitrwanda.com/gorillas.


text:
Ikigo k’Igihugu gishinzwe imyubakire, RHA, n’Umujyi wa Kigali, byashyizeho amabwiriza ku bubaka amagorofa ko bagomba gushyiramo uburyo bworohereza abafite ubumuga kuyazamuka.
N’ubwo ayo mabwiriza yagiyeho haracyari inzu zitarabyubahiriza cyane cyane abubaka amagorofa ariko hari izindi zitanga serivisi abubaka birengagije ayo mabwiriza.
Ndayisaba Emmanuel, Umunyamabanga Nshingwabikorwa w’Inama y’Igihugu y’abantu bafite ubumuga, NCPD, ayitangariza ko bishimira uko Leta y’u Rwanda ifata abafite ubumuga ndetse n’uburyo hashyizweho politiki ibarengera igamije kubateza imbere.
Ariko akavuga ko hari amabwiriza yashyizweho yo korohereza abantu bafite ubumuga kugera ahantu hose hatangwa serivisi, ariko ugasanga hari abubaka ntibateganye aho abafite ubumuga bazajya banyura cyangwa ugasanga hari aho bashyize inzira mu buryo bwo kwikiza kuko usanga hacuramye cyane.
Ingero zitangwa ni nk’ahantu usanga hari ingazi, bamenya amategeko n’amabwiriza yorohereza abafite ubumuga kugera ahatangirwa serivisi ugasanga muri izo ngazi baraziringanije kandi ubusanzwe zari zicuramye cyane. Hari n’abandi noneho ngo usanga bataragennye inzira y’abamugaye kandi na bo baba bashaka kuhagera.
Ndayisaba akagira ati “Abafite ubumuga bakenera kujya aho bafatira amafunguro cyangwa gufata icyo kunywa ariko hari ahantu usanga batarateganyije aho abafite ubumuga bazanyura.”
Umutwe wa Gatandatu w’Itegeko no 01/2007 ryo ku wa 20/01/2007 rirengera abantu bafite ubumuga muri rusange, uteganya ko inyubako zikorerwamo serivisi zitandukanye zigenewe abaturage zigomba kuba ziteye ku buryo zorohereza abafite ubumuga kugera aho izo serivisi zitangirwa.
Karisa Bernardin ufite ubumuga bw’amaguru yombi, atuye mu Murenge wa Kimisagara mu Mujyi wa Kigali, yatangarije Imvaho Nshya ko yishimira itegeko ryagiyeho rirengera abantu bafite ubumuga, ariko avuga ko hari ahantu hamwe na hamwe abona abamugaye bahezwa .
Agira ati “Ni byiza kandi dushimira Leta y’u Rwanda kuba yaraduhaye agaciro ndetse n’abandi Banyarwanda imyumvire yabo kuri twe irahinduka ariko ikibazo kiriho ni uko hari ahantu usanga duhejwe kandi natwe dufite uburenganzira bwo kuhajya.
Urugero ni mu tubari twinshi ndetse na resitora usanga biri mu miturirwa kandi nta nzira baduteganyirije yo kuhagera. Hari n’aho usanga atari mu muturirwa ariko ugasanga hari ingazi ku buryo kuhagera bitugora cyangwa tugahitamo kutahajya.”
Uyu muyobozi yabwiye ikinyamakuru cy’Imvaho Shya ari nacyo dukesha iyi nkuru ko asaba ko nk’uko amagorofa yubakwa muri iki gihe bubahiriza amabwiriza yashyizweho habaho no kugenzura ahantu hose hatangirwa serivisi kuko iyo bashyizeho inzira yagenewe abafite ubumuga bibanezeza.


text:
Rubavu: Ibiza bikomeje kubangamira imiturire
Ubuyobozi bw’Akarere ka Rubavu butangaza ko umubare w’abatuye mu manegeka ugenda wiyongera uko ibiza bigenda byiyongera.
Ubuyobozi bw’Akarere bubitangaje mu gihe tariki ya 12 Gashyantare 2022 umubyeyi n’abana babiri bapfuye bagwiriwe n’umukingo mu Kagari ka Gisa, Umurenge wa Rugerero.
Kuva umwaka wa 2022 watangira mu Karere ka Rubavu abantu batatu bamaze guhitanwa n’ibiza, Ubuyobozi buvuga ko uko imvura ikomeza kugwa hari ahatari mu manegeka hagenda haba amanegeka, n’umubare w’abagomba kwimuka na wo ukiyongera.
Ishimwe Pacifique, Umuyobozi w’Akarere ka Rubavu wungirije ushinzwe imibereho myiza y’abaturage avuga bakomeje gusaba abatuye ahari Ibiza kwimuka.
Agira ati “icya mbere ni ubukangurambaga, hari abantu batuye mu manegeka bari mu kaga ko gutakaza ubushobozi, nk’abatuye hafi y’umusozi wa Rubavu tubasaba kuba batawuhinga, banahinga bakagira ibyo bubahiriza nko gutera ibiti, guca imirwanyasuri barinda uriya musozi kugira ngo udakomeza guteza ibyago.”
Umusozi wa Rubavu kuva mu 2010 nibwo wimuweho imiryango 1200 yari iwutuyeho yimurirwa mu Murenge wa Rubavu na Cyanzarwe. Aho bari batuye hatewe imigano n’ibiti bitanga agahenge ku batuye Umujyi wa Gisenyi wari wugarijwe n’isuri yavaga ku musozi ikamanukira mu mujyi.
Nubwo abaturage bari bafite ubutaka ku musozi wa Rubavu babugumanye, basabwe kuhatera ibiti, ariko uko imyaka yagiye ihita bamwe bongeye kuhahinga, maze mu mvura yaguye mu mpera za Mutarama imanura ubutaka yangiriza abatuye umujyi wa Gisenyi.
Intege nke mu miturire mu mujyi wa Gisenyi na zo zatumye abaturage bamwe bava mu mujyi wa Gisenyi ku musozi wa Rubavu bajya kuwuturaho mu Murenge wa Rugerero aho bari kwibasirwa n’inkangu n’isuri biwukomokaho.
Umuyobowi w’Akarere wungirije ushinzwe imibereho y’abaturage, Ishimwe Pacifique, avuga ko basaba abaturage kwimuka ahari amanegeka.
Ati “hari abegereye mu manegeka dusaba ko bahava, si ubwa mbere tubikoze, muri iki gihe cy’imvura ho abantu bagomba kumva ko ari ubuzima bwabo barimo gukiza, ariko nk’aba batuye ku buryo butemewe, tubasaba kwimuka bagatura ahemewe nk’uko igishushanyo mbonera kibiteganya. Uko ibiza byiyongera n’abatuye mu manegeka bariyongera kuko Rugerero ntiyari mu manegeka. “
Kuva mu mwaka wa 2017, mu Karere ka Rubavu habaruwe abantu 1450 batuye mu manegeka, aba bazwi ni bo bari bahanzwe amaso barindwa ko bakwibasirwa n’ibiza, ariko kubera imiturire ku musozi wa Rubavu igice cya Rugerero mu Kagari ka Gisa yasatiriye umusozi cyane, abahatuye na bo bigaragara ko bari mu manegeka.
Ubuyobozi bw’Akarere ka Rubavu hakaba hari abo busaba kuhimuka mu gihe cy’imvura, bakaba bahagaruka nyuma, ubuyobozi bukaba butinya ko amazi n’inkangu bivuye ku musozi bishobora kubahitana.
Ibitekerezo ( 1 )
twihanganishije abo baturage bomukare karubavu bahuye nibiza byimvura


text:
Kurya imbuto kenshi nk’ Imineke, imyembe: bitewe n’ uko imineke ikungahaye
ku munyungugu wa potasiyumu niyo mpamvu ufasha umutima wananiwe.
Kurya imboga kenshi kuko nazo zikungahaye ku munyungungu wa manyeziyumu
byongeye kandi zimwe mu mboga nka percile, cereli zifasha gusoka kw’ amazi
menshi mu mubiri anyuriye mu inkari.
Kurya ibinyamiteja kenshi (nibura 3 mu cyumweru): nk’ amashaza bitewe no kuba
afite umunyu muke wa sodiyumu
Ibindi wakora ngo bigufashe:
Kwirinda kunywa inzoga n’ itabi
Kugabanya umunyu uko bishoboka
Kugabanya kurya ibiryo bikomoka ku mafu anogerejwe
Kugabanya ibikomoka ku matungo
Kugabanya isukari mvaruganda kuko igabanya Vitamini B1 mu mutima
Kuruhuka bihagije
Kuzibukira ibintu byose byakongerera intimba
Aho byavuye:
Modern nutrition in health and diseases page 329
Health by nature volume 2 page 56, 57
Santé par les aliments page 64


text:
AMASOMO :
Gn 2, 18-24;
Ps 127;
He 2, 9-11;
Mc 10, 2-16.
Mu muco wa kiyahudi, ntabwo bahaga agaciro abana, abakene, abacakara, abanyamahanga, abagore, mbese babandi baciye bugufi. Abahabwaga agaciro kanini cyane, bari abakire, abanyagihugu, abagabo ndetse n’abandi bameze nka bo. Ku bijyanye n’uko bafataga abagore, ntitubatere amabuye kuko ntabwo biri kure y’uko twabafataga mu Rwanda rwacu rwo ha mbere. Muribuka nk’iyi mvugo yajyaga igira iti “Ubukene butuma umugabo atikubitira umugore”, ndetse n’izindi zimeze nkayo. Bishatse kuvugako gukubita umugore byari byemewe, mu gihe cyose wamugaburiye. Mu yandi magambo, umugore umurinda inzara, ntumurinda inkoni. Ibingibi hari n’abagore bari baramaze kubyakira, bamwe bajyaga bavugango ‘Umugabo apfa kunkubita ariko akangurira igitenge’
.
Ivanjili ya none yagize iti “Muri icyo gihe Abafarizayi begera Yezu, maze bamubaza niba umugabo afite uruhushya rwo gusenda umugore we, ariko bamwinja. Arababwira ati ‘Musa yategetse iki ?’Baramusubiza bati ‘Musa yemereye umugabo kwandika icyemezo cyo gusenda umugore, akabona kumusezerera. Yezu arababawira ati ‘Icyamuteye kwandika iryo tegeko, ni uko umutima wanyu unangiye. N’aho mu ntangiriro y’isi, Imana yaremye umugabo n’umugore; ni yo mpamvu umugabo asiga se na nyina akifatanya n’umugore we, maze bombi bakaba umubiri umwe. Bityo ntibaba bakiri babiri, ah’ubwo baba ari umubiri umwe”.
Ikibazo cy’ubutane bw’abashakanye si icya none gusa. Ni kuva kera. Ngarutse kuri wa muco w’Abayahudi, gusenda umugore byari byemewe, ndetse ku mpamvu ibonetse iyo ariyo yose. Mu gihe cyose umugabo abonye umugore urusha ubwiza uwo afite, yabaga ari impamvu ifatika yo kwirukana uwo asanganywe akizanira uwo nguwo umunyuze. Bishatse kuvugako umugore yari nk’igikoresho cy’umugabo mu byukuri.
Musa yemerera abagabo kujya basenda abagore babo ariko bagapfa kubaha urwandiko rw’isenda, hari uwahita amufata nk’umuntu wangaga nawe abagore. Si byo. Ahubwo buriya ni agatambwe kari gatewe. Mu byukuri, guha umugore umaze kwirukanwa ibaruwa y’isenda byari bigamije kumubohora kugirango yigendere nta zindi nkurikizi, ariko kandi binatume uwo mugabo atazongera kumukinisha ukundi ngo aramugira umugore we, kuko kugarura umugore wamaze gusenda bitari byemewe. Hari n’abahanga mu bya Bibiliya bagera kure bakavugango Musa abategeka kujya batanga urwandiko rw’isenda ni uko yari aziko bitoroshye. Mwibukeko mwa kiriya gihe, abantu bari bazi kwandika bari ngerere, ndetse no kubona urupapuro ntibyari byoroshye. Abantu bari barateye imbere mu kwandika bari Abanyamisiri gusa, ndetse niho hashoboraga no kuboneka urupapuro ku buryo bworoshye
ED is not an inevitable consequence of aging. Modifying- lower range (‘normal’) cialis without prescription.
. Ku buryo kubona ruriya rwandiko, bamwe basabwaga gusubira mu Misiri, bakirengagiza ubucakara bagiriyeyo, ndetse bakongera bakanambuka ya Nyanja. Ibyo ndizera ko nta Muyahudi n’umwe wari kubyemera, kuko gusubira mu Misiri bivuga kwemera gupfa, kongera kwambuka inyanja. Mu yandi magambo, biroroshye ko wapfa bakaguhamba kuruta uko watandukana n’uwo mwashakanye.
Bakiristu bavandimwe, nta kintu na kimwe rero kigomba gutandukanya abashakanye. Nk’uko Yezu yabivuze, “Kuva mu ntangiriro Rurema yabaremye ari umugabo n’umugore”. Burya umugabo wenyine atari kumwe n’umugore ntaba yuzuye, aba abuze ikintu. Umugabo n’umugore barareshya
. Umugore si igikoresho cy’umugabo, afata uko yishakiye. Kuba umugore yaravuye mu rubavu rw’umugabo, ntibigomba gutera umugabo kwirata ngo yumveko aruta umugore, kuko umugore nawe yarahindukiye akajya abyara umugabo.
Nta mpamvu n’imwe rero igomba gutandukanya abashakanye. Iyo abashakanye basezerana baravuga ngo “Nzamukunda yaba muzima cyangwa arwaye, ku buryo nzamwubaha iteka kugera gupfa”. Iyo tuvuzengo yaba “arwaye”, ubwo burwayi buba buvugwa si marariya gusa, si igituntu gusa. N’akageso kose azaba arwaye kuko nako ni indwara, mba nemeyeko nzakamukundira. Abashakanye bagomba kubana kugera gupfa.
Rero nta kintu na kimwe cyagombye kubatandukanya abashakanye. Yewe n’iyo bakena ntibemerewe gutandukana n’ubwo kwa kino gihe ingo nyinshi ziri gusenywa n’imitungo. Mu minsi ishize mwumvise amatombora sosiyete y’itumanaho yitwa MTN yakoresheje, ba Nyiramahirwe bakajya batombora amamodoka, abandi ibikoresho binyuranye byo mu rugo. Muri iyo minsi ariko hari n’urugo rutorohewe. Ngo n’ibiki? “Umugabo yahoraga atongana n’umugore, ariko ngo kubarebera hafi intandaro ikaba yari ubukene, aka wa mugani ngo ‘abasangiye ubusa bitana ibisambo’. Umugabo rero ni ko kubwira umugore, ati ndavuzengo mbare kabiri umaze guhambira imyenda yawe usubire iwanyu. Ngo umugore akigera mu mu muryango w’inzu yumva telephone irasonnye cyane kuko yari iri muri haut-parleur. Akiyitaba yumva ari MTN imuhamagaye imubwirako ariwe utomboye imwe muri za modoka bari bamaze iminsi batanga. Kuko nyine telephone yavugaga cyane, umugabo aba yaritaye mu gutwi, ni ko kwibaza ati noneho ngize nte? Aba abwiye wa mugore, ati ariko se ahonavugiye ntiwumva? Nahereye ryari nkubwirango zana ya myambaro yawe njye kuyifura? Umugore ati kuyifura cyangwa ngo ahubwo njye iwacu? Umugabo ati ariko se koko n’igihe tumaranye wiyibagije ko mvuga ibihebe? None se wibagiwe ko twumvikanye ko umwe azajya afura icyumweru n’undi ikindi?”
Bakiristu bavandimwe, ubukene ntibwagombye kudutanya. Burya n’uwo Imana itaraha si uko iba yamwibagiwe, ni uko iba ikiri kumuhitiramo. Urugo rutagatifu rw’i Nazareth dufatiraho ikitegererezo ntabwo rwari rufite “Ibyamirenge ku Ntenyo”
.
Nk’uko umugore yavuye mu rubavu rw’umugabo igihe yari asinziriye, ni nako Kiliziya yavuye mu rubavu rwa Yezu igihe yari asinziriye ku musaraba. Nk’uko Ibaruwa yandikiwe Abahebureyi yabivuze, Ku bw’ineza y’Imana, urupfu Yezu yigabije, rwagiriye buri muntu akamaro. Nk’uko umugabo n’umugore bagomba kubana mu budahemuka, ni ko na Kiliziya ariyo twebwe abakiristu igomba kubana na Yezu mu budahemuka. Yezu n’ubwo yapfuye, yarazutse, ni muzima. Nituza kumuhabwa mu kanya, tuze kumutura ingo zacu, iz’abaturanyi bacu, iz’isi yose maze azihe kubaho mu budahemuka. Natwe abakiristu bibumbiye muri Kiliziya, ariyo mugeni wa Kristu, tumusabe aduhe ingabire yo kubana nawe mu budahemuka maze tuzibanire hamwe na we ubu n’iteka ryose. Amen
Padiri Fidèle NSHIMIYIMANA
Umurezi mu Iseminari nto ya Cyangugu


text:
Urubyiruko rurasabwa guhuza imbaraga rufite rugahindura amateka mabi yaranze urubyiruko mu gihe cya Jenoside yakorewe abatutsi mu 1994 rukubaka ejo heza h’u Rwanda.
Nyakayiro Amos, avuga ko nyuma yo kubona ubutwari bwaranze abatutsi bo mu Bisesero bemera kwishyirahamwe nta bwoba ngo birwaneho bahangana n’abicanyi aho bakoreshaga amabuye nyamara abicanyi bafite imbunda, ngo ntiyabura kugira inama urubyiruko rw’ubu cyimwe n’abandi bafite imbaraga.
Nyakayiro agira ati:” Rubyiruko, mugomba kuba umusingi w’iterambere urwanda rwubakiyeho, mukadukura aho turi mukatugeza muzabukuru twishimye aho kwiroha mu macakubiri no murugomo nk’ibyaranze urubyiruko rwababanjirije”.
Nyakayiro akomeza agira ati:” twabaye muri byinshi bibi tubona ubuyobozi bubi bwatubujije kwiga nyamara tutabuze ubwenge, rimwe narimwe ubuyobozi bukatwirukana mungo zacu tugahohoterwa, ariko mwebwe rubyiruko, mufite amahirwe yo kuba mufite ubuyobozi bubitayeho”.
Akomeza avuga ko ubu urubyiruko rufite amahirwe yo kuba runafite umuyobozi w’igihugu ukunda urubyiruko, kuri Amos ngo ayo mahirwe urubyiruko rufite yo kuba rushyigikiwe n’ubuyobozi bw’igihugu, ntirwakagombye kuyapfusha ubusa doreko ngo mugihe cye aya mahirwe bakiri urubyiruko ntayo babashije kubona.
Nyakayiro Amos, ni umusaza w’imyaka 65, ni umwe mubatutsi barokokeye Jenoside ya korewe abatutsi mu Bisesero mu 1994, Jenoside yamutwaye abana be n’umugore we.
Nyuma ya Jenoside yakorewe abatutsi mu 1994, Nyakayiro avuga ko kuri we byabaye nko gutangira ubuzima bushya, nyuma y’ibyamubayeho akabura umuryango we wose, ubu yashatse undi mugore aho bafitanye abana 2 bageze mu mashuri makuru.
Nyakayiro, akomeza yibutsa abanyarwanda ko igihe kigeze ngo bubake ubumwe budasaza kandi burangwa no gukunda igihugu cyababyaye, barangwa no gukorera hamwe bagasenyera umugozi umwe.
Avuga kandi ko ngo iyo abatutsi bo mu Bisesero bataza kurangwa n’ubumwe bitewe n’ibitero bagabweho, n’abasirikare bo kungoma ya Habyarimana bafatanyije n’interahamwe hamwe n’abafaransa, ngo n’abasaga 1400 barokotse ntibari kuboneka kuko ngo bari batangatanzwe ntaho babona bahungira ariko ngo kubera ubumwe birwanyeho kugeza kumunota wanyuma.
Urwibutso rwa bisesero, rushyinguyemo imibiri y’inzirakarengane za Jenoside yakorewe abatutsi isaga ibihumbi mirongo itandatu naho ababashije kurokoka bakaba basaga 1400, bamwe muribo batuye mukagari ka Bisesero mu mudugudu wa Bisesero.
UWIZEYIMANA Aimable


text:
Kuri uyu wa Gatanu taliki ya 6 Kanama 2021, ni bwo u Rwanda rwizihije umunsi mukuru ngarukamwaka w’Umuganura. Ni umwe mu minsi myinshi y’ikiruhuko ngarukamwaka Abanyarwanda bizihiza ariko ukaba ari wo wonyine ubumbatiye umurage gakondo w’abakurambere nyarwanda.
Umunyamabanga wa Leta muri Minisiteri y’Urubyiruko n’Umuco Bamporiki Edouard, yavuze ko uyu munsi ari wo wonyine Abanyarwanda bizihiza mu ireme ry’abo bari bo.
Mu butumwa yatanze akoresheje imbuga nkoranyambaga, Bwana Bamporiki yagize ati: “Umunsi rukumbi twizihiza mu ireme ry’abo turibo. Umunsi ubumbatiye iby’ubutwari twarazwe. Umunsi udutera ishyaka ngo ubutaha twirate ibigwi.Umunsi tuganuzwa, tukaganuza. Umunsi wateraga intwari z’aha ishema. Umuganura ni Rudasumbwa mu byo twizihiza. Umuganura mwiza- Rwandane ubumwe.”
Uyu munsi wizihijwe mu gihe u Rwanda n’Iyi yose byugarijwe n’icyorezo cya COVID-19 aho ibirori bihuza abantu benshi bitemewe. Gusa imbogamizi zihari ntizaba impamvu yo kwirengagiza uyu munsi ufite byinshi usobanuye kuri gakondo y’Abanyarwanda.
Nk’uko byakozwe mu mwaka wa 2020 igihe umuganura wizihirizwaga mu miryango ndetse abantu bagashishikarizwa kuganuzanya binyuze ku ikoranabuhanga. Ikindi nanone, hifashishijwe itangazamakuru, imbuga nkoranyambaga n’irindi koranabuhanga, harakomeza ibiganiro bifasha abari mu ngo kwizihiza uyu munsi binyuze mu butumwa butandukanye bagenerwa.
Kimwe muri ibyo biganiro ni icyo guhera saa cyenda (15:00) kugeza saa kumi n’imwe (17:00) gica kuri Radio Rwanda na Televiziyo y’Igihugu. Ni ikiganiro cyitabirwa na Minisitiri w’Urubyiruko n’Umuco Rosemary Mbabazi n’abandi batumirwa.
Mu kiganiro yagiranye n’Abanyarwanda baba mu mahanga ku wa Kabiri taliki ya 3 Kanama 2021, Bamporiki yavuze ko Umuganura ukwiye gufatwa nk’umunsi uhuza Abanyarwanda kandi utavangura ngo usige inyuma n’umwe.
Yakomeje asaba Abanyarwanda baba mu mahanga kuganuza u Rwanda hagamijwe guteza imbere ubukungu bwacyo, ati “Inzira y’Umuganura, Umurage ukomeye w’abakurambere bahanze u Rwanda, ni uruhare rw’Abanyarwanda baba mu mahanga mu kuwubungabunga. Inzira nziza ni Umuganura kuko agomba kuganuza u Rwanda, akabikora atabihatiwe akabikora nk’ubikura mu muco we. Hari ukwitunga, hari ukubaka u Rwanda binyuze mu bikorwa remezo ariko hari n’inzira yo kuba hari icyo washyira mu kigega cy’Igihugu nk’uko abakurambere bacu babikoraga.”
Bamporiki yavuze ko hari gutekerezwa uburyo hajyaho porogaramu izafasha Abanyarwanda baba mu mahanga gutanga Umuganura, aho buri kwezi kwa Kanama bazajya bayikoresha mu kuganuza u Rwanda. Iyo nkunga ikazifashishwa mu guteza imbere ibikorwa remezo bitandukanye ndetse n’ingengo y’imari y’Igihugu bityo ubukungu bugatera imbere.
Umuganura w’uyu mwaka ufite insanganyamatsiko igira iti: “Umuganura isôoko y’ubumwe n’ishingiro ryo kwigira”.


text:
Iyo uriye avoka wumva imeze ite? Iraryoha nta kabuza.
Imiterere y’abantu n’inyamaswa iratandukanye cyane, nko mu mibereho birazwi ko hari ibiribwa bimwe abantu bashobora kurya ariko inyamaswa zitabasha kimwe n’uko hari ibyo inyamaswa zirya ariko abantu batatinyuka kurya.
Mu gihe abantu twebwe mu buzima bwa buri munsi turya avoka(Avocado) ku ifunguro rya buri munsi ndetse ikaba n’isoko y’intungamubiri. Ibi ubikoze ku nyoni ntago byagenda nk’uku, ku nyoni byaba ari indi nkuru. Ese haba iki inyoni iramutse iriye avoka?
Gusa n’ibindi bisimba nk’imbwa cyangwa ipusi zishobora kurya avoka nta kibazo ariko inyoni yo ntago ariko bimeze. Burya avoka ku nyoni ni uburozi, niba uyigiriye impuhwe ugiye kuyiha ibiribwa ntuzatekereze avoka.
Avoka yifitemo ikinyabutabire cy’uburozi kitwa persin, iki kikaba ntacyo gitwara ikindi kinyabuzima kubera ko umubiri wacyo ushobora kukirwanya uretse inyoni kuko gishobora kwangiza imikorere y’umubiri wayo.
Bigenda bite iyo persin igeze mu mubiri w’inyoni?
Ushobora kwibaza uti ese Persin yagera aho kwica inyoni igihe iyiriye cyangwa igeze mu mubiri w’inyoni? Cyane rwose.
Ni ukuvuga ngo iyo inyoni iriye avoka bishobora kuyigiraho ingaruka mu mubiri nko kuba yagira ibibazo byo guhumeka, kuzura amatembabuzi mu mutima ndetse n’umwijima bishobora kwangiza impyiko ndetse no kuyiganisha ku rupfu.
Ibindi bibazo igira ni nko kutabasha guhagarara neza ku tuntu duto tw’udushami(perch) nk’uko bisanzwe. Niba ukunda inyoni yawe cyangwa se uzikunda muri rusange ntuzazihe ibiryo birimo avoka?
Ngibyo rero iby’inyoni na avoka. Urabibona ko atari inshuti habe na mba. Hari ikindi kintu kidasanzwe waba uzi se?
Ushobora no kujya kuri liste y’abasomyi ba Menya ukajya ubona inkuru zikurikira bikoroheye:


text:
Inyigisho yo k’Umunsi Mukuru wa Noheli, 25 Ukuboza 2018
Amasomo :Iz 52, 7-10, Zab 98(97); He1, 1-6; Yh1,1-18
Mu mwaka wa 42 w’ubwami bwa Okutaviani Agosto,
Mu mwaka wa 06 kuri karinadari yacu,
YEZU KRISTU, Umwana w’Imana Ihoraho, nyuma yo gusamwa na Bikira Mariya ku bubasha bwa Roho Mutagatifu, Yavukiye I Betelehemu ya Yudeya,
Nuko Jambo yigira umuntu abana natwe.
Bavandimwe, umwe mu minsi mikuru ihimbazwa cyane kuri iy’isi ndetse tutabura kwemeza ko ari uwa mbere ni umunsi mukuru wa Noheli. Abe ari abakiristu cyangwa abandi batagira irindi dini basengeramo, umunsi wa Noheli barawuzi. Ubu winjiye mu nzu z’abantu batari bake, kabone n’abatari abakiristu, ushobora kuhasanga ikirugu. Umunsi mukuru wa Noheli ni umunsi mukuru utera ibyishimo abantu hafi ya bose atari ukubera ubukiristu gusa, ahubwo kuko ari umunsi usanga imiryango yose iba yishimiye kuba hamwe. None ku bakiristu by’umwihariko, uyu munsi uvuze iki?
Ku Mukristu Noheli ni umunsi ukomeye cyane mu mateka y’ugucungurwa kwa muntu. Burya muri lituljiya ya Kiliziya, uretse iminsi yo guhimbaza Iyobera rya Pasika buri mwaka, nta wundi munsi mukuru uruta uwa Noheli ariwo abakristu duhimbazanya ibyishimo ivuka ry’Umukiza n’Umwami wacu Yezu Krsitu, Jambo wigize umuntu akabana natwe, Imana ubwayo igatura muri twe “ Imana turi kumwe: Emmanuel”. Sinzi niba tujya twiyumvisha uburyo ari kintu gikomeye kuba Imana yigira umuntu! Ni Inkuru itagira iy’isimbura mu mateka ya muntu.
Amasomo Matagatifu yo kuri uyu Munsi Mukuru aradufasha kubyumva neza atsindagira ingingo imwe y’ingenzi: Imana yigaragarije umuryango wayo kandi irawukiza. Ibyo bikaba impamvu y’ibyishimo ku batuye isi bose:Nitwishime kandi tunezerwe kuko twacunguwe.
Umuhanuzi Izayi ati: “Matongo ya Yeruzalemu nimuhanike murangururire icyarimwe amajwi y’ibisingizo, kuko Uhoraho ahumurije umuryango we agacungura Yeruzalemu. Uhoraho agaragaje mu maso y’amahanga ububasha bw’ukuboko kwe gutagatifu, bityo impande zose z’isi zizabone agakiza k’Imana yacu”. Aya magambo y’umuhanuzi Izayi ntiyavugaga ibiriho, ahubwo yahanuraga ibizaza na none agendeye ku byabaye cyangwa se ibiriho. Ari mu cyerekezo cy’amizero y’umuryango wa Israheli Imana yari yaritoreye ngo uzabe inzira Umucunguzi azacamo aje mu bantu. Kandi ari nako ategura abazamwakira. Uburanga bwa Jambo wigize umuntu bwose buri muri aya magambo y’Umuhanuzi Izayi. Ibyo avuga biratangaje koko, nyamara ntabwo avuga uwo yabonye, ahubwo ni uwo yari ategereje hamwe n’umuryango w’abemera bari mu rugendo rugana amaza ya Nyagasani. Aravuga amagambo ahumuriza umuryango w’Imana ati “Mbega ngo biraba byiza kurabukwa mu mpinga y’imisozi, ibirenge by’intumwa izanye Inkuru nziza, ivuga amahoro igatangaza amahirwe, ikabwira Siyoni iti Imana yawe iraganje!” Igihe rero cyarageze, ubuhanuzi bwa Izayi buruzuzwa, kandi ibi byabaye mu gihe cy’amateka azwi neza, nk’uko twabyibukije haruguru, mu myaka twagaragaje n’ubwo ari ukugereranya by’abahanga b’iy’isi. Yezu Kristu Imana nzima yaje muri twe aciye bugufi, ntiyaje ahutaza ahubwo yaje agaba amahoro, ni Umwami w’Amahoro. Nk’uko Izayi yari yarabihanuye ko ari intumwa izanye Inkuru nziza, ivuga amahoro n’ibindi byiza byose, niyo mpano idasanzwe natwe atuzaniye twese kuri uyu munsi wa Noheli ya 2018. Burya umunsi wa Noheli, ni umunsi tugomba kuzirikana ku mahoro,Urukundo n’Ineza twaronkewe n’Umukiza wacu Yezu Kristu. Ibyo bigatuma natwe tubiharanira kuri twe ubwacu ndetse no kubavandimwe bacu, tubivomye ku isoko ariyo Jambo wigize Umuntu.
Nibyo Yohani umwanditsi w’Ivanjili yatwibukije muri aya magambo meza atangiza inyandiko ye agira ati: “Mu ntangiriro ya byose Jambo yariho, kandi Jambo yabanaga n’Imana, kandi Jambo akaba Imana. Ubwe mu ntangiriro yabanaga n’Imana. Ni we ibintu byose bikesha kubaho, nta n’ikiremwa na kimwe cyabayeho bitamuturutseho.”
Nkuko nta kiremwa na kimwe cyabayeho bitamuturutseho, ni nako nta mahoro, nta Rukundo, nta hirwe na mba muntu ashobora kugeraho atabigabiwe na We, kuko hanze y’Imana nta buzima.
Yohani akomeza atubwira ko muntu mu buhumyi bwe yagiye yanga kwakira Urumuri rwamurasiyeho akihamira mu mwijima. Niyo mpamvu no kuri uyu munsi twizihiza Noheli, ivuka ry’Umukiza, soko y’ibyiza byose, mu mpande zimwe na zimwe z’isi amahoro ari ntayo. Benshi baricana, baragambanirana, baracura imigambi y’ububisha, bari mu ngeso mbi n’ibindi bibi byinshi kuko Urumuri rwabarasiyeho ariko bagahitamo kwigumira mu mwijima. Ni agahoma munwa aho Umukiza aza ntitubimenye n’ababimenye bakanga kumwakira. Ntako atagira ngo atwegereze ibyiza twe tugahunga.
Hari urugero umuntu yaduhaye adushushanyiriza ikigereranyo cy’uko Imana yemeye kwigira umuntu, atwumvisha uburyo ari ukwicisha bugufi gukomeye kutagerwa n’ubinetse wese!
Yagiraga ati: “Dufate urugero ruto: tuvuge ko waba ufite amatungo, nk’inkoko wahaye ibyangombwa byose ngo zibeho. Ariko kumvikana bikananirana. Ni uko nyirazo, uko agerageje kuzikiranura ari hanze yazo bikananirana. Hanyuma kubera urukundo akunda inkoko ze, agahitamo kwigira inkoko, akazisanga, bakabana umunsi k’umunsi, bagasangira byose yewe kugera ku kigero cya nyuma cy’ubuzima bubi bwazo. Sinzi niba muri mwe hari uwakwemera kuba inkoko!
Noheli rero ni umunsi ukomeye, utwumvisha neza ibanga ryo kwicisha bugufi. Umwana w’Imana avukira mu kiraro cy’inka: “Yezu yigize umukene: ibyatsi ni byo byahi rwose. Uwaremyi ibintu byose yabuze abagaragu.”
Noheli ni umunsi w’iyuzuzwa ry’umugambi w’Imana wa kera na kare wo kuzatwoherereza Umucunguzi. Mu gihe muntu yari amaze kurenga ku itegeko ry’Imana akayisuzugura nk’uko tubisoma mu gitabo cy’Intangiriro ntabwo Imana yamuterera ngo aheranwe n’urupfu yari yigabije.Muntu agicumura Imana yateguye umugambi wo gucungurwa kwe, hari n’abahamya ko Imana yaremye muntu igamije kumucungura.
Ukwicisha bugufi k’uwemeye kwigira umuntu akavuka kuri buriya buryo bwo mu kiraro cy’amatungo, k’umukobwa nka Mariya w’intamenyekana, mu gace gakennye akarerwa n’umubaji Yozefu ni ikimenyetso gikomeye Imana itahwemye kugaragariza twebwe abantu ko ihitamo abaciye bugufi, abiyoroshya ngo ibakoreshe ibihambaye mu maso y’abantu n’aho abigira ibihangange bagacishwa bugufi. Ivanjili twazirikanye ejo mu gitaramo nayo yarabiduhamirije itwereka abantu batandukanye bari mu gisekuru Yezu Umwana w’Imana yavutsemo. Harimo indaya, abicanyi, abana bavutse mu busambanyi buherekejwe n’ubugambanyi, ibihubutsi byateje akaga umuryango w’Imana ukajyanwa bunyago n’abandi bafite imico itandukanye. Gusa ku bw’iherezo avuka ku mukobwa w’isugi utarangwaho inenge y’icyaha kandi afatanya mu burere bwa kibyeyi na Yozefu intungane!
Uwo mugambi wo kuducungura binyuze muri ubwo buryo ni nawo umwanditsi w’Ibaruwa yandikiwe Abahebureyi yatwibukije mu isomo rya Kabiri agira ati: “Imana imaze kubwira abasokuruza bacu kenshi no ku buryo bwinshi, ikoresheje abahanuzi, natwe muri iyi minsi turimo, ari na yo y’imperuka, yatubwirishije Umwana wayo, ari We yageneye kwegurirwa byose, akaba ari na We yabiremesheje byose iyo biva bikagera. Mwana uwo, ni We buranga bw’ikuzo ry’Imana n’ishusho rya kamere yayo, ni na We kandi uhagaritse byose ku bubasha bw’ijambo rye. Amaze rero kuhagira abantu ibyaha byabo, yicaye iburyo bwa Nyirikuzomu ijuru. Asumba atyo abamalayika kuko n’izina yahawe ritambutse kure ayabo.”
Bavandimwe, niba dushaka kubona ikuzo ry’Umukiza watuvukiye, niduce bugufi, tumusange, twegere Abamalayika n’abashumba batubimburiye mu kumuramya, maze tureke Urumuri yifitemo rutuboneshereze mu icuraburindi ry’inzira y’ukwemera kwacu ubu n’aka kanya.
Uwo Mwana w’Imana watuvukiye natwe tumugane mu kirugu mu bwiyoroshye bw’umutima utarangwaho uburyarya maze aduhe kwizihiza Umunsi Mukuru w’Ivuka rye ku buryo bukwiye nk’abakristu, hato tutaza gusanga natwe twabaye nk’abapagani tukizihiza Noheli mu bibindi n’amasafuriya!
Kuri mwese rero bavandimwe iyi Noheli nibabyarire imbuto z’ukwemera gushyitse kandi umwaka mushya tugiye gutangira uzababere umwaka w’umugisha urukundo n’amahoro. NOHELI NZIZA KURI BURI WESE.
Nyagasani Yezu watuvukiye abane namwe!
Inyigisho yateguwe na Padri Emmanuel NSABAZIMA, GISAGARA/BUTARE.


text:
Ku wa 2 w’icya 1 Gisanzwe B, 12/01/2021
Mwene muntu ni iki?
Amasomo: Hb 2, 5-12; Zab 8, 4-5, 6-7, 8-9; , Mk 1, 21-28
Amasomo yo kuri uyu wa kabiri w’icyumweru cya mbere gisanzwe, arasubiza ibi bibazo: Umuntu ni iki kugira ngo wirirwe umwibuka? Mwene muntu ni iki kugira ngo wirirwe umwitaho?
Mu isomo rya mbere no muri zabuli, twumvise ko umuntu yacishijwe bugufi y’abamalayika ho gato, yatamirijwe ikamba ry’ikuzo n’icyubahiro; mbese ibintu byose byashyizwe munsi ye. Muntu yahawe kugenga byose. Zabuli ya none iraduhamagarira gusingiza Nyagasani kuko yeguriye Umwana wayo byose ngo abitegeke.
Twumvise mu Ivanjili, Yezu yinjira mu isengero ry’i Kafarinawumu, ku isabato, akigisha. Yigishaga nk’umuntu ufite ububasha. Ariko Yezu ntiyigishije gusa ahubwo yanabohoye umuntu amwirukanamo roho mbi yari yaramuhinduye imbata yayo: ‘Ceceka kandi uve muri uwo muntu’. Mu by’ukuri, turabona ibikorwa bibiri biranga ubutumwa bwa Yezu: kwigisha no gukiza. Inyigisho ze ziganisha ku mukiro.
Kuva mu ntangiriro ya byose, Imana yahaye umuntu agaciro gakomeye. Yamuremye mu ishusho no mu misusire yayo (Intg 1, 26-27) ndetse imuha ububasha bwo gutegeka isi, kugenga no kwita amazina ibindi biremwa byose. Igihe kandi muntu yigize icyigomeke, ntiyamutereranye ahubwo yaramugoragoje igamije kumugorora kugeza ubwo yohereje Umwana wayo w’ikinege ngo amushyire igorora amuvana aho yari yaracupiriye mu isayo y’icyaha. Yezu yemeye kwigabiza urupfu kugira ngo buri wese muri twe ahonoke ingoyi ya sekibi. Imana rero ikomeza gukora ibishoboka byose kugira ngo mwene muntu abone umukiro w’iteka.
Ikuzo, icyubahiro, ubuhangange n’ububasha, muntu abikomora ku Mana. Iyo yishyize kure yayo ntacyo yigezaho, yaba kumwe na Yo, akaba umunyabubasha kuko ari Yo soko y’icyitwa ubuhangange cyose. Hari igihe twicara tukagereka akaguru ku kandi, tugashengerera ibyo dutunze bitagira shinge, tukivuga imyato bigashyira kera, tukicinya icyara, tugasinda umurengwe nk’ibitambambuga, tukibagirwa Umuremyi wa byose maze tukaba nka wa wundi utazi ikimuhatse! Mwene muntu ni iki imbere y’Imana? Wa munyamurengwe we kiburabwenge, menya ko umeze nk’umurama ukuburwa n’umuyaga. Ibyo washyizemo amizero yawe yose na byo biyoyoka mu kanya gato nk’ako guhumbya. Reka kuba umupfayongo maze umenye ko byose ubihabwa n’Imana.
Ubuhangange bwa muntu bukomoka ku Mana. Bityo rero nta muntu n’umwe ufite uburenganzira bwo kubangamira umuvandimwe we. Ni gute ubangamira umuntu kugeza umuvutsa ubuzima kandi Imana yaramutanaze, ikamutaka, ikamurema mu ishusho no mu misusire yayo maze ikamushyira kuri iyi si? Uburenganzira bwo gucuza abandi ubuzima utaremye wabuhawe na nde? Rukarabankaba, mwicanyi wo mu gisekuru cya Gahini, uzasubiza iki Imana?
Ni kuki wibeshya ko ukomeye kurusha Imana ubwayo yakuremye utabigizemo uruhare? Ni kuki se ushaka kwiberaho mu buzima butarimo Imana? Sigaho kwivutsa ibyiza bitagereranywa ukomora ku mubano wawe n’Imana.
Emera Yezu yinjire mu mutima wawe no mu buzima bwawe, asenye ibigirwamana wahimitse, yirukane roho mbi zikubuza amahwemo maze uronke umukiro uzakugeza mu bugingo bw’iteka aho uzabana na We ubuziraherezo. Amen.
Mutagatifu Tasiyana, udusabire.
Padri Léonidas NGARUKIYINTWARI


text:
Inyigisho yo kuwa gatandatu w’icyumweru cya 26 gisanzwe, C, ku ya 1 Ukwakira 2016
Amasomo: Yobu 42,1…17; Za 118,66.71.75.91.125.130; Lk 10,17-24
Bavandimwe,
Mu buzima bw’abantu bose, waba umuherwe,waba umuyobozi, umukene cg umwinazi hari akajambo gato gakunze kutugora, kukavuga tubikuye ku mutima, urebye uko kareshya wagira ngo nta buremere kifitemo, nyamara gatera ukabwiwe gususuruka no kunezerwa. Ako kajambo ni ugushimira, kakavugwa mu ijambo rimwe si ngombwa kongeraho ibindi iyo kavugwanye umutima mwiza. Namwe murebe ukuntu ari kagufi mu ndimi zinyuranye..Mu kinyarwanda : Urakoze. Mu gisipanyoli : Gracias. Mu gifaransa : Merci. Mu cyongereza : Thank you. Mu kidage : Dank(e). Kumenya gushimira uwakwibarutse, uwakugiriye neza cg se gushimira Imana ibyiza yakugiriye ndetse ihora ikugirira buri munsi, bikunze kutubera ihurizo mu buzima bwacu bwa buri munsi. Bamwe twumva ibyo duhabwa ari uburenganzira, abandi tukumva twarabigezeho twagotse dukoresheje ubwitange, ubuhanga no kwigomwa. Nyamara se ni iki umuntu atunze aba atarahawe !? Nyamara dusuzumye neza iby’ibanze tubikesha abandi natwe tugakora aka wa mwana mwiza ngo « Basiga yinogereza »
Dore nk’ubu, ubuzima tubukesha mbere na mbere Imana yo soko yabwo, ababyeyi n’abavandimwe, inshuti n’abavuzi cg se abagiraneza bigomwe byinshi ngo dukure, abarezi batugoroye batwigisha ubumenyi, tukavamo abantu bafite impano zitandukanye ariko zigomba kuzuzanya kuko ntawe ugira impano zose. Nk’uko Imana ari intango ikaba n’umusozo w’ubuzima, ni yo igomba kubanza abandi bakaziraho kuko bose na byose ari we Mugenga, ubiha kubaho gusagamba no kwigiramo ubuzima. Ese aho tujya twibuka gufata akanya tugashimira Imana, tuyisingiriza impano idasimburwa y’ubuzima yaduhaye inyuze ku bacu ? Ndavuga abacu bose bafite cg abagize uruhare mu kuba tugihumeka, aho tujya twibuka kubashimira cg se kubasabira ku Mana ngo ibahe umugisha n’amahoro kandi imigambi myiza bifitemo bakomeze kuyiheraho bafasha abandi kwamamaza Ingoma y’Imana, irangwa n’urukundo, impuhwe n’ubutabera ari byo bitubyarira ya sano isumbye iy’amaraso dukesha Yezu watugize twese abana b’Imana ? Muvandimwe uri busome iyi nyigisho ndagusaba kuzirikana impanuro y’inarabibonye yamaze kwitegereza uko mwene muntu abayeho igaterura iti : « IBIGANZA BIDASHIMIRA BIHINA IBIGANZA BY’UGABA ».
Bavandimwe , mu Ivanjiri Yezu amaze kumva amagenzi y’abagishwa bahimbajwe n’ubutumwa bari bavuyemo bagira bati : « Mwigisha na roho mbi ziratwumvira kubera izina ryawe » ; yarabashubije ati : « Nyamara ntimwishimire ko roho mbi zibumvira, ahubwo mwishimire ko amazina yanyu yanditse mu ijuru ». Ayo magambo abahumuriza kandi yuje akanyamuneza yayababwiye agira ngo bajye bamenya aho ibyishimo nyakuri biganje, ko atari mu kuba babasha guhashya ikibi ahubwo kunezezwa no kuba ari ABANA B’IJURU. Ni uko arangije abaha urugero natwe twagombye gukurikira no gukurikiza. Nta rundi ni uko yari yanyuzwe n’uko umurimo Se yamutumye gukora ku isi uri ho ugenda neza, ariko ntiyagarukira aho, ahubwo yibuka no gushimira Se umuhora hafi kandi akamushoboza byose ndetse akanabishoboza abiyemeje kuba abigishwa be.. Abivuga neza muri aya amagambo : « Dawe, Mutegetsi w’ijuru n’isi, ngushimiye ko ibyo wabihishe abanyabwenge n’ abahanga , ukabihishurira abaciye bugufi »
Iri sengesho rya Yezu umuntu atitonze yaryumva nabi, ndetse hari nubwo ritera bamwe kwigiramo amahane mu gihe aganira n’abandi wenda ntibumve cg ngo bakire ibyo avuga…dushobora kwibwira ko abanyabwenge n’abahanga hari ibyo bahishwa ngo bikerekwa ab’intamenyekana. Oya byaba ari ugutwara ibintu umucuri, burya ubwenge n’ubuhanga bigira ireme iyo nyirabyo yibutse ko byose abikesha Imana n’abayo hatabuzemo n’uruhare rwe birumvikana. Ni uko agaca bugufi ntiyishyire ejuru ahubwo akumva ko ibyo byose yabihawe ku buntu ngo bigirire bose akamaro. Niba ntibeshye Umurezi mwiza yifuza kubona uwo arera akura ajya ejuru mu bwenge , mu buhanga no mu bumuntu. Ariko yababazwa no kumva uwo yafashije kugira icyo amenya agira ati : « Ibi byose ni jye » Dore ko hari ubwo tugira igishuko tukumva twageze iyo tujya, tukarenza abandi imboni, tukabasuzugura, erega maye tukaba twatangira kurarama no kwibagirwa aho byose bikomoka, ndetse tutaretse no kumva ko ari twe dushoboye. Mu isomo rya mbere Yobu yatubera urugero rwo kwigana no kubwira abandi. Ubuzima bwe bwaranzwe no guhirwa mu ntango, nyuma iby’iwe biza kurwaniramo n’imbwa, dore ko…Nyir’ibyago imbwa ziramwonera kandi twari tuzi ko zitungirwa n’akanyama cg se akagufwa. Nyamara yakomeye kuri Uhoraho, yakira ibyago nk’uko yari yarishimiye umugisha. Bituma bagenzi be bamuhamyaga icyaha, Imana yarura ubugingo bwe mu ivu birangira ubutoni bwe ku Mana, bumusubije ishema yahoranye. Twibuke aho agira ati : « Uhoraho ni we wampaye, Uhoraho ni we wishubije ; nihasingizwe izina ry’Uhoraho » Ibyago yahuye nabyo ntiyabifashe nk’igihano, ahubwo yashimiye Uwamugabiye aranabimusingiriza. Iyo neza yamugarukiye ku musozo yiturwa ibyo yahoranye hariho n’umuseseka. Kandi aronkera umugisha n’imbabazi inshuti ze zari zikwiye igihano, kuko Imana ari inyampuhwe natwe ikadusaba kuba bo.
Bavandimwe, dusabirane iyo mpano yo kutibagirwa gushimira no gusingiza Imana kubere ineza yayo, kimwe n’abagize icyo badukorera mu buzima bwacu, mpereye ku babyeyi,abandimwe,inshuti, abagiraneza abarezi n’abaganga. Uko uri kose ujye wibuka ko uri akarabo Imana yatatse isi,haranira ko kahorana impumuro inogeye Imana n’abayo.
Bikira Mariya Umwamikazi waduhaye Rozari ntagatifu …aduhakirwe iteka twe, abanyabyaha .Amina
Padiri Anselimi MUSAFIRI


text:
Gahunda yo gukemura ibibazo by’abaturage ubuyobozi bubasanze aho batuye, bushimwa n’abaturage kuko bubarinda guhora basiragira mu nzego z’ubuyobozi bashakisha ibisubizo ku bibazo bitandukanye baba bafite.
Iyi ngingo yagarutsweho n’abaturage bo mu Karere ka Ruhango, ubwo Ubuyobozi bwasangaga abaturage bukabakemurira ibibazo muri gahunda y’ukwezi kw’imiyoborere.
Ni igikorwa cyabereye mu Murenge wa Byimana ahahuriye abo muri uwo Murenge n’Uwa Mwendo, abaturage bavuga ko bibarinda gusiragira ndetse bishimangirwa n’Umuyobozi w’Akarere ka Ruhango, Habarurema Valens.
Yagize ati: “Akarere karagira inama abaturage ko bareka Akarere kakabakemurira ibibazo bataragana inkiko […..] ngo basiragire, natwe twihutire kuba twabunga kuko kujya mu nkiko birabatinza cyane. Burya mu nkiko hakora ibimenyetso”.
Umubyeyi utuye mu Mudugudu wa Kavumu, mu Kagari ka Ntenyo mu Murenge wa Byimana, Niyonsaba Francoise yavuze ko uburyo bwo kwegera abaturage hagakemurwa ibibazo bafite bibarinda gusiragira mu buyobozi.
Ati: “Ni byiza cyane. Nari mfite ikibazo cy’Abashinwa banyangirije imyaka, aho bacishije umuyoboro w’amazi barandura ikawa n’amateke, abandi barishyurwa njye ntibanyishyura, ariko ubuyobozi bw’Akarere bunyijeje ko nzishyurwa. Ni byiza cyane kuko ntiriwe nsiragizwa ngo nisigire abazukuru bonyine”.
Yongeyeho ko gukemurira ibibazo by’abaturage byajya bikorwa kenshi kuko bitanga umusaruro.
Nteziyaremye Faustin uhagarariye abakoreye kampani EGST yubakishaga ubwiherero bw’abanyeshuri ku bigo by’amashuri 16 mu Mirenge ya Byimana, Mbuye na Mwendo ntibishyure, yavuze ko igisubizo bahawe cyabanyuze kuko icyo kibazo kimaze imyaka igera muri 17 kitarakemuka, ariko noneho kikaba cyahawe umurongo.
Ati: “Ku bijyanye n’ubuyobozi igisubizo baduhaye cyatunyuze kuko batwakiriye neza kandi bakumva ikibazo cyacu bakaduha yewe n’igihe kizaba cyakemuriwe. kuko ni iby’agaciro gakomeye kuri twebwe bitewe n’igihe tumaze. Ku bwacu byadushimishije”.
Ku bijyanye na bamwe mu baturage bakomeza guhatana bakishora mu manza yabahaye ubutumwa bw’uko bakwirinda gukomeza gusiragira mu nkiko, ahubwo bagahindura imyumvire, bakumvira inama bagirwa n’ubuyobozi kugira ngo ibibazo byabo bikemuke neza.
Ukwezi kw’Imiyoborere kwatangiye ku italiki ya 1 Nzeri kukazasozwa ku ya 30 Nzeri 2022.


text:
Musanze: Baritana ba mwana k’ugomba kwishyura ingurane z’ahanyuze umuhanda ujya kuri Hoteli
Umuryango ugizwe n’abantu icyenda wo mu Murenge wa Muko mu Karere ka Musanze, urasaba ubuvugizi ngo urenganurwe, nyuma y’imyaka itatu Rwiyemezamirimo anyujije umuhanda mu isambu yabo abima ingurane, akavuga ko umuhanda wubatswe n’akarere nk’igikorwa remezo rusange.
Mpunga Jean Damascène, umwe mu bahagarariye uwo muryango avuga ko mu mwaka wa 2018 ubwo bari barwaje ababyeyi babo i Kigali bakaza no kwitaba Imana, ngo Rwiyemezamirimo witwa Habyarimana Jean Pierre yabaciye mu rihumye, anyuza mu isambu yabo umuhanda werekeza muri Hoteli ye (Classic Lodge) atababwiye.
Agira ati “Turi abana icyenda birera nyuma y’uko ababyeyi bacu bitabye Imana, dufite ikibazo kuri Rwiyemezamirimo ufite Classic Lodge wahenze turi mu bitaro turwaje ababyeyi bacu, dutungurwa no kumva abaturage baduhamagara batubwira ko yigabigabije isambu akayinyuzamo umuhanda. Ntitwanze ibikorwa by’iterambere ariko se gutinyuka ugaharura umuhanda mu isambu y’undi utabanje kubimusaba, ibyo si ukwibasira umuturage koko?
Arongera ati “Tukimara kuva mu kibazo cy’ababyeyi bacu bari bamaze kwitaba Imana, twegereye nyiri Hoteli Classic tuti kuki mwubatse umuhanda mu isambu yacu mutatubwiye, baradusuzugura ntibagira icyo badusubiza turataha. Twongeye kubandikira ntibadusubiza, nibwo twabimenyesheje inzego z’ubuyobozi, kuva ku kagari kugeza mu karere ariko nta muyobozi n’umwe wagize ugira ubushake bwo kumva ikibazo cyacu”.
Ahubatswe ni ku buso bungana na metero 150 mu burebure na metero 15 z’ubugari ariko kandi bakemeza ko n’ahasigaye ntacyo bahahinga ngo cyere, kuko uwo muhanda werekeza muri Classic Lodge wakikijwe imigano aho igenda ikurira mu isambu yasagutse.
Nyuma yo kubura uwo baregera, ngo bageze aho barananirwa ndetse icyo kibazo baba bagisubitse ariko ngo icyabateye kukigarura, ni agasuzuguro gakabije bakomeje gukorerwa n’ubuyobozi bwa Hoteli yabatwariye isambu, kugeza ubwo batangiye gufata abakozi bakora mu isambu yasagutse ku muhanda bakabafunga.
Ni nyuma y’uko ngo abasekirite ba Classic Lodge baherutse gusanga abakozi mu murima bahinga ubwo hari ku itariki ya 03 Kanama 2021, barabafata ngo bajya kubafungira muri iyo hoteri mu gihe cy’amasaha abiri, bigeze mu ijoro babajyana mu Murenge wa Muko bahafungirwa ijoro ryose bafungurwa ku gicamunsi cy’umunsi ukurikiye.
Bajeneza Joseph, Umwe mu bakozi bafunzwe ati “Twari babiri duhinga mu murima, mu gihe turi gutema imigano yarenze igwa mu isambu, ni bwo umusekirite yaje aradufata atujyana muri Classic Lodge atwicaza mu muryango atubwira ko twangije imigano, nyuma haza abandi basekirite batuzamura mu bikoni by’iyo Hoteli, hari icyumba kimwe bafashe bakuramo ameza badushyiramo”.
Arongera ati “Tuhamaze amasaha abiri, ubwo bwari butangiye kwira abo ba sekirite baradushorera n’amasuka twahingishaga batujyana ku Murenge wa Muko, bakihatugeza tuhasanga umu Dasso n’abasekirite babiri barafungura baturazamo turanahirirwa, badufungura bukeye bwaho saa kumi”.
Abaturiye uwo muhanda, bavuga ko na bo babibonye nk’akarengane kuba umuntu yazana imodoka ikarimbagura isambu n’imyaka iyihinzemo nyiri isambu atabizi, yabimenya agasaba ingurane ku bye byangijwe bakamusuzugura, nk’uko bamwe babitangarije Kigali Today.
Nyirangirimana Elyvanie ati “Nta bwumvikane bwabaye mu gushyira umuhanda muri iyi sambu, nkanjye nk’umuturage utishoboye bari baranyemereye kuhahinga ngo ndebe ko nabona icyo kugaburira abana, baza gukora umuhanda ntabwo bigeze baduteguza. Ibishyimbi n’ibigori byarimo baraje bararimbagura mbajije bati ni ibikorwaremezo turimo gukora, nti ariko mwakora ibyo bikorwa mwagombye kubanza kubwira umuturage ntimurimbure imyaka ye, baransuzugura bakomeza ibyabo”.
Nangigaye Zabron ati “Iyo sambu yaradufashaga nk’abakene aho barekaga tukayihinga, ariko icyatubabaje ni uburyo umuntu yazanye imashini arimbagura ibishyimbo by’uruyange byarimo, mu cyiciro cya kabiri barimbagura ibigori. Icyo gihe byaradukenesheje ku buryo twagize inzara ikomeye, ubu n’ahasigaye ntacyo tukihasarura kuko imigano yarandiyemo ntiwareba, turasaba Leta ko iturenganura”.
Mu kumenya icyo ubuyobozi bwa Classic Lodge buvuga kuri iki kibazo, Habyarimana Jean Pierre nyiri iyo hoteli, yifuje ko itangazamakuru ryavugana na Nkundineza Jean Paul, ushinzwe kuvugira no kwamamaza ibikorwa bya Classic Lodge.
Mu kiganiro Nkundineza yagiranye na Kigali Today, yavuze ko uwo muhanda wa kaburimbo utakozwe na Classic Lodge ahubwo wakozwe n’ubuyobozi, nk’igikorwa remezo gifitiye abaturage akamaro.
Yagize ati “N’ubwo abaturage bavuga ngo Hotel Classic Lodge yubatse umuhanda, ntabwo ari byo, ari hoteli yabikoze yakwicarana n’umuturage nyiri ubutaka ikamugurira, ikintu cy’imihanda ya kaburimbi kirebana na RTDA ku bufatanye n’akarere bitewe n’ahantu igikorwa remezo kigiye kujya”.
Arongera ati “Umuhanda wubatswe muri 2018 nyuma y’imyaka itatu, sintekereza ko ari bwo bibaye ikibazo, twe nka Classic ntacyo twamenyeshejwe ubabaze niba baratwandikiye tukabaterera reception, ngo tuvuge ko ba nyiri isambu babitumenyesheje mu buryo bwemewe n’amategeko, si byo rwose”.
Abajijwe ku kibazo cyo gufunga abakozi babiri bari mu isambu babaziza ko batemye imigano, yagize ati “Buriya gufunga bigira amategeko bigenderaho, RIB na Police ni bo bafite uburenganzira bwo gufunga, ntabwo Classic Lodge ifite kasho y’umwihariko, yaba umukozi ukoramo cyangwa undi muntu uturutse hanze, icyo gikorwa cyo nticyabayeho, ariko niba barabikubwiye baguhe ibimenyetso”.
Ubuyobozi bw’akarere buremeza ko bujya gukora uwo muhanda wa Kaburimbo ujya kuri Classic Lodge, bawukoze nyuma y’uko hari haramaze guhangwa umuhanda.
Ubwo buyobozi bugasaba abafite ikibazo cy’ingurane kubwegera bagasuzuma imiterere yacyo, uwarenganyijwe akarenganurwa, nk’uko bivugwa na Andrew Rucyahana Mpuhwe, Umuyobozi w’Akarere ka Musanze wungirije ushinzwe iterambere ry’ubukungu.
Yagize ati “Mbere yuko hajyamo kaburimbo hari umuhanda uzanzwe ujya kuri Classic, kandi icyo gihe hoteli yaragendwara, habayeho kumukorera umuhanda wa kaburimbo ariko umuhanda usanzwe wari uhari”.
Arongera ati “Abantu babiri ni bo bamaze kutugezaho ikibazo cyabo bagaragaza ko ubutaka bwabo bwubatsweho ariko ntibahabwe ingurane, twabasabye kutuzanira icyangombwa cyabo cy’ubutaka bakanatwandikira mu buryo bwemewe, batugaragariza ikibazo cyabo noneho tugacukumbura tukamenya ese mbere y’uko hoteli yubakwa hari umuhanda. Mbese niba wari uhari wanganaga ute, ese hari uwavogereye ubutaka bw’abaturage, hanyuma turebe uburyo twakemura ikibazo cyabo”.
Abo baturage bavuga ko Hoteli yasanze batuye, ndetse ko nta n’inzira yabagaho yerekeza muri iyo Hoteli, bagasaba ko barenganurwa bahabwa ingurane ku butaka bwabo bwavogerewe batabisabwe.
Ibitekerezo ( 5 )
Umutwe wiyi nkuru usobanuye neza uburyo abayobozi birengagiza ibibazo byabo bayoboye.Nta kuntu umuhanda wa kaburimbo wanyuzwa mu mirima y’abaturage akarere katabizi .Ni akarengane karenze
Leta nifashe abo baturage ntampamvu nimwe yemerera umuturage umuturage kurenganya undi yitwaje ko afire amafaranga , na Leta ubwayo itanga ingurane kansas umuturage uri mubikorwa bye bwite?
Ikinfi kandi hataraba hoteli hahoze akayira gato kangana na metro ebyiri z’ubugsri,ako kayira kifashishwa nabagiye mutima hano, none ubu Hari umuhanga mugari ubisikaniramo n’imodoka ebyiri ,urumva ko ubutaka bwatwawe
Gusa Leta nifashe abo bahinzi
Leta nifashe abo baturage ntampamvu nimwe yemerera umuturage umuturage kurenganya undi yitwaje ko afire amafaranga , na Leta ubwayo itanga ingurane kansas umuturage uri mubikorwa bye bwite?
Ikinfi kandi hataraba hoteli hahoze akayira gato kangana na metro ebyiri z’ubugsri,ako kayira kifashishwa nabagiye mutima hano, none ubu Hari umuhanga mugari ubisikaniramo n’imodoka ebyiri ,urumva ko ubutaka bwatwawe
Gusa Leta nifashe abo bahinzi
Na leta itanga ingurane kanswe inyungu z’umuturage.
Ariko kuki abakabaye barenganura abaturage aribo babahohotera abobaturage rwose barenganurwe ako karere kamusanze nikarenganure abaturage Bobo.


text:
SKOL yasinye amasezerano yo gutera inkunga ‘Gira Impuhwe’
Uruganda rwa SKOL rukora inzoga za SKOL na Virunga ndetse n’amazi, rwasinye amasezerano y’imyaka itatu yo gufasha umuryango utari uwa Leta witwa ‘Gira Impuhwe’, usanzwe ukora ibikorwa byo gufasha imiryango itishoboye ifite ibibazo bitandukanye.
Gira Impuhwe ni umuryango utagengwa na Leta wavutse mu 1990, ukaba ukorera mu Karera ka Nyanza, aho ukora ibikorwa bitandukanye bigamije iterambere n’imibereho myiza y’abaturage, harimo gufasha imiryango ikennye, imiryango ifite ubwandu bw’agakoko gatera SIDA, harimo kubaha ibiribwa n’imyambaro, kubishyurira ubwisungane mu kwivuza (Mitiweri) kubafasha gusana amazu yabo n’ibindi.
By’umwihariko, umuryango ‘Gira Impuhwe’ wibanda cyane ku bijyanye no guteza imbere uburezi, ubu abantu bagera ku 9.408 harimo abana 6.320 bafashwa na ‘Gira Impuhwe’ binyuze mu kubishyurira amafaranga y’ishuri n’ibikoresho bakenera.
Uwo muryango wanubatse ishuri ry’incuke n’iribanza mu rwego rwo korohereza abana n’ababyeyi.
Amasezerano yasinywe hagati y’uruganda rwa Skol na Gira Impuhwe, ni inzira urwo ruganda rwabonye yo gukomeza kugira uruhare mu iterambere ry’imibereho myiza y’abaturage, nka Kompanyi yiyumvamo izo nshingano, kandi ifite abaturage b’u Rwanda ku mutima.
Uruganda rwa SKOL, rukora ishoramari ry’igihe kirekire kandi rushaka ko ryazana impinduka nziza mu gihugu.


text:
Nigute dushobora kugufasha
01
Imfashanyo
Kuri twe, kubaka pisine yawe ntibizahagarara nyuma yo kurangiza igishushanyo mbonera cyangwa igice cyangwa igishushanyo cya hydraulic.
Mu myaka 25 ishize, twakoze mu turere dutandukanye tw'isi, kandi urwego rwa tekiniki rw'uturere dutandukanye ruratandukanye.Twakusanyije uburambe bwo gukemura ibibazo bitandukanye.Ubunararibonye buradufasha kukugira inama kubikoresho bikwiye uyumunsi no kuguha ubufasha bwa kure mugihe cyo kubaka pisine.
Urutonde rwibikoresho
Ukurikije ikirere n’amabwiriza yaho, turagusaba ibikoresho byiza kuri wewe.
Igipimo cyubwubatsi
Rimwe na rimwe, biragoye gusobanura ibyo bategerejweho kubanyabukorikori cyangwa abubatsi.Turashobora kugufasha cyangwa turashobora kugukorera.
Kugenzura ikibanza cyubwubatsi
Ntabwo ari ngombwa gutembera kubwibi, kuko amafoto na videwo birahagije kugirango tumenye neza imikorere yakazi kandi tubibutse mugihe bibaye ngombwa
02
Inama
Ibyifuzo byacu bizagufasha gukemura ibibazo bikunze guterwa namakosa yo gushushanya cyangwa gusaza kwa pisine.
Raporo yibibazo biriho
Iyi ni raporo yerekana ibibazo bihari kandi itanga ibisubizo
Kubaka cyangwa kuvugurura gahunda yo kuyobora
Kubaka cyangwa kuvugurura, tuzakuyobora kugirango tubone igisubizo kiboneye.
Kuyobora gahunda yo kubaka
Turakwereka uburyo wakemura ikibazo.
Gukemura ibibazo
Tuzakubwira amahitamo meza kubibazo byawe.


text:
Isomo ryo mu gitabo cy’Intangiriro 1,1-31 ; 2, 1- 2
Mu ntangiriro Imana yaremye ijuru n’isi. Isi yari ikivangavange kitagira ishusho kandi iriho ubusa. Umwijima wari ubundikiye inyanja y’amazi, n’umwuka w’Imana wahuhiraga hejuru yayo.
Imana iravuga iti «Nihabeho urumuri!», Urumuri rubaho. Imana ibona ko urumuri ari rwiza, nuko itandukanya urumuri n’umwijima. Urumuri irwita amanywa, umwijima iwita ijoro. Burira buracya, uba umunsi wa mbere. Imana iravuga iti «Nihabeho ikirere hagati y’amazi, gitandukanye amazi n’ayandi mazi!» Imana ihanga ikirere, maze itandukanya amazi ari munsi y’ikirere n’amazi ari hejuru y’ikirere. Biba bityo. Ikirere Imana icyita ijuru. Burira buracya, uba umunsi wa kabiri.Imana iravuga iti «Amazi ari munsi y’ijuru nateranire hamwe, maze ahumutse hagaragare!» Biba bityo. Ahumutse Imana ihita ubutaka, ibidendezi by’amazi ibyita inyanja. Imana ibona ari byiza.
Imana iravuga iti «Ubutaka nibumere ubwatsi butoshye, n’ibyatsi bifite imbuto zibyara ibindi, n’ibiti byeraho imbuto zifitemo umurama, bikurikije ubwoko bwa buri giti!» Biba bityo. Ubutaka bumera ubwatsi butoshye, n’ibyatsi bifite imbuto zibyara ibindi, n’ibiti byeraho imbuto zifitemo umurama, bikurikije ubwoko bwa buri giti. Imana ibona ari byiza. Burira buracya, uba umunsi wa gatatu.
Imana iravuga iti «Nihabeho ibinyarumuri mu kirere cy’ijuru bitandukanye amanywa n’ijoro, bibe ibimenyetso biranga ibihe by’amakoraniro, bijye kandi biranga iminsi n’imyaka; byakire mu kirere cy’ijuru, kugira ngo bimurikire isi!» Biba bityo. Nuko Imana ihanga ibinyarumuri binini bibiri: ikinyarumuri kinini kugira ngo kigenge amanywa, n’ikinyarumuri gito ngo kigenge ijoro; ihanga n’inyenyeri. Imana ibishyira mu kirere cy’ijuru, kugira ngo bimurikire isi, no kugira ngo bigenge amanywa n’ijoro, bitandukanye urumuri n’umwijima. Imana ibona ari byiza. Burira buracya, uba umunsi wa kane.
Imana iravuga iti «Amazi najagatemo utunyamaswa tuzima, n’ibiguruka biguruke hejuru y’isi, munsi y’ikirere cy’ijuru!» Imana irema ibikoko nyamunini by’inyanja, n’ibyinyagambura by’amoko yose byuzura amazi, irema n’ibiguruka byose bya buri bwoko. Imana ibona ari byiza. Imana ibiha umugisha ivuga iti «Nimwororoke mugwire, mwuzure amazi y’inyanja, n’ibiguruka bigwire ku isi!» Burira buracya, uba umunsi wa gatanu.
Imana iravuga iti «Ubutaka nibubyare inyamaswa nzima zikurikije amoko yazo: izishobora gutungwa, izikururuka hasi, izo mu ishyamba, zose zikurikije amoko yazo!» Biba bityo. Imana ihanga inyamaswa z’ishyamba, n’izishobora gutungwa zikurikije ubwoko bwazo, n’intondagizi zose zikurikije ubwoko bwazo.Imana ibona ari byiza.
Imana iravuga iti «Noneho duhange Muntu mu ishusho ryacu, mu misusire yacu, maze ategeke ifi zo mu nyanja, ibiguruka byo mu kirere, inyamaswa zitungwa n’izo mu ishyamba, n’intondagizi zose!» Nuko Imana irema Muntu mu ishusho ryayo, imurema mu ishusho ry’Imana; ibarema ari umugabo n’umugore. Imana ibaha umugisha, irababwira iti «Nimwororoke mugwire, mukwire isi yose, muyitegeke. Mugenge ifi zo mu nyanja n’ibiguruka byo mu kirere, n’ikizima cyose kikurura ku butaka!»
Imana iravuga, iti «Dore mbahaye icyatsi cyose cyera imbuto ku isi hose, n’igiti cyose cyeraho imbuto zifitemo umurama ; bizaba ibiryo byanyu. Inyamaswa zose zo mu gasozi, ibiguruka byose byo mu kirere, icyikurura hasi cyose, icyifitemo ubuzima cyose, mbihaye ibimera bitohagiye ngo birishe!» Nuko biba bityo. Imana ireba ibyo yari imaze gukora byose isanga ari byiza rwose. Burira buracya, uba umunsi wa gatandatu.
Ijuru n’isi n’ibirimo byose byashojwe bityo. Ku munsi wa karindwi Imana isoza umurimo yakoraga, nuko kuri uwo munsi wa karindwi iruhuka umurimo yari imaze gukora.
Zaburi 103 (104) 1-2a, 5-6, 10.12, 13-14b, 24.35c
R/Nyagasani, wohereza umwuka wawe bikaremwa,
maze imisusire y’isi ukayihindura mishya.
Mutima wanjye, singiza Uhoraho!
Uhoraho, Mana yanjye, uri igihangange rwose!
Wisesuyeho icyubahiro n’ububengerane,
wambaye urumuri nk’igishura.
Isi wayiteretse mu kibanza cyayo,
Ntizigera na rimwe ihungabana.
Wayisesuyeho inyanja nk’umwambaro,
amazi yayo agomererwa hejuru y’imisozi.
Uvubukisha amasoko y’amazi mu myoma,
agatemba hagati y’imisozi.
Hafi yayo inyoni zo mu kirere zihubaka ibyari,
zikaririmba zibereye mu mashami.
Imisozi uyivomerera uri hejuru iyo,
isi ukayihaza imbuto z’ibikorwa byawe.
Umeza ubwatsi bw’amatungo,
n’imyaka muntu ahinga.
Uhoraho, mbega ngo ibikorwa byawe biraba byinshi!
Byose wabikoranye ubwitonzi,
isi yuzuye ibiremwa byawe!
Mutima wanjye, singiza Uhoraho!
Isomo ryo mu gitabo cy’Intangiriro 22, 1-13.15-18
Nyuma y’ibyo Imana igerageza Abrahamu, iramubwira iti «Abrahamu!» Arayisubiza ati «Ndi hano.» Imana iti «Fata umwana wawe, umwana wawe w’ikinege ukunda, Izaki; ujye mu karere ka Moriya. Nuhagera uzamutambeho igitambo gitwikwa, ku musozi nzakwereka.» Abrahamu arazinduka, yasa inkwi z’igitambo gitwikwa; ategura indogobe ye, nuko aragenda hamwe n’abagaragu be babiri na Izaki umwana we w’umuhungu, berekeza mu karere Imana yari yamubwiye. Ku munsi wa gatatu, Abrahamu yubura amaso; aho hantu ahabonera kure. Maze abwira abagaragu be, ati «Nimugume hano n’iyi ndogobe; jye n’umwana turabanza tugende tujye gusenga, hanyuma turahindukira tubasange.»
Abrahamu yenda inkwi z’igitambo gitwikwa, azikorera umuhungu we Izaki; ajyana urujyo rurimo amakara yaka, n’icyuma. Nuko bombi barajyanirana. Izaki abwira se Abrahamu, ati «Dawe!» Undi ati «Ni ibiki, mwana wanjye?» Izaki ati «Ko mbona umuriro n’inkwi, intama yo gutamba iri hehe?» Abrahamu aramusubiza ati «Imana iri burebe aho yibonera intama yo gutamba, mwana wanjye!» Nuko bombi barakomeza barajyanirana.
Bageze aho Imana yari yaramweretse, Abrahamu ahubaka urutambiro, arugerekaho inkwi, aboha umwana we Izaki, amushyira kuri urwo rutambiro hejuru y’inkwi. Nuko Abrahamu abangura ukuboko, afata icyuma ngo atambe umwana we. Ubwo Malayika w’Uhoraho amuhamagarira mu ijuru ati «Abrahamu! Abrahamu!» Undi ati «Ndi hano.» Malayika w’Uhoraho ati «Ntukoze ukuboko kuri uwo mwana! Ntugire icyo umutwara, kuko ubu ngubu menye ko wubaha Imana, ukaba utanyimye umwana wawe w’ikinege.» Abrahamu ngo yubure amaso, abona inyuma ye imfizi y’intama; amahembe yayo yari yafatiwe mu gihuru. Abrahamu aragenda, arayifata, ayituraho igitambo gitwikwa mu kigwi cy’umwana we.
Malayika w’Uhoraho ahamagarira Abrahamu mu ijuru ubwa kabiri, aramubwira ati «Ndahiye mu izina ryanjye — uwo ni Uhoraho ubivuze — ubwo wangenjereje utyo, ntunyime umwana wawe w’ikinege, nzaguha umugisha; abazagukomokaho nzabaha kororoka nk’inyenyeri zo mu kirere, n’umusenyi wo ku nkombe y’inyanja, maze bazigarurire amarembo y’abanzi babo. Kandi urubyaro rwawe, ni rwo amahanga yose y’isi azifurizanyamo umugisha, kuko wumviye ijambo ryanjye.»
Zaburi ya 15 (16),5.8, 9-10, 1b.11
R/Mana yanjye, unyiragirire kuko ari wowe buhungiro bwanjye.
Uhoraho, wowe munani wanjye n’umugabane wanjye,
uko nzamera ni wowe ukuzi.
Uhoraho mpora muzirikana ubudahwema,
ubwo andi iruhande sinteze guhungabana.
Ni cyo gituma umutima wanjye unezerewe,
amagara yanjye akamererwa neza,
n’umubiri wanjye ukadendeza mu ituze,
kuko utazantererana ngo mpere ikuzimu,
kandi ukaba utazemera ko umuyoboke wawe agupfana.
Mana yanjye, ni wowe buhungiro bwanjye,
uzamenyesha inzira y’ubugingo.
Hafi yawe ni ho haba umunezero usendereye,
iburyo bwawe hakaba umudabagiro udashira.
Isomo ryo mu gitabo cy’Iyimukamisiri 14, 15-31; 15, 1a
Uhoraho abwira Musa, ati «Igituma ukabya kuntakambira ni iki? Bwira Abayisraheli bashyire nzira. Naho wowe, ngaho bangura inkoni yawe, urambure ukuboko ukwerekeza ku nyanja, uyicemo icyambu, maze Abayisraheli bagende ku maguru mu ngeri y’inyanja humutse. Naho jyewe ngiye gutera umutima w’Abanyamisiri kunangira, kugira ngo bayishokemo babakurikiye, maze ngaragaze ikuzo ryanjye nkorera ishyano Farawo n’ingabo ze zose, n’amagare ye n’abanyamafarasi be. Abanyamisiri bazamenya ko ari jyewe Uhoraho, nimara kugaragaza ikuzo ryanjye nkorera ishyano Farawo n’amagare ye n’abanyamafarasi be.»
Umumalayika w’Imana wari urangaje imbere y’ingabo z’Abayisraheli, aragenda maze noneho ajya inyuma yabo; na ya nkingi y’agacu yabahoraga imbere, irimuka ihagarara inyuma yabo, ijya hagati y’ingando y’Abanyamisiri n’ingando y’Abayisraheli. Haba ka gacu kamurika, ariko haba n’umwijima mwinshi, bituma ingamba zombi zidashyikirana ijoro ryose.
Musa arambura ukuboko kwe akwerekeza ku nyanja, maze muri iryo joro ryose Uhoraho atsurisha inyanja umuyaga w’inkubi uturuka mu burasirazuba. Inyanja irakama; amazi yayo yigabanyamo kabiri, ku buryo Abayisraheli bagendaga ku maguru mu ngeri y’inyanja, naho amazi yemaraye nk’inkike iburyo n’ibumoso bwabo. Nuko Abanyamisiri babirukaho, amafarasi yose ya Farawo hamwe n’amagare ye n’abanyamafarasi be bashoka mu nyanja nyirizina babakurikiye.
Ngo bigere mu museke, Uhoraho arebera ingabo z’Abanyamisiri muri ya nkingi y’umuriro n’agacu, maze atera impagarara mu ngabo z’Abanyamisiri; abuza ibiziga by’amagare yabo kugenda, kuyatwara bikabagora. Ubwo Abanyamisiri barabwirana bati «Nimuze duhunge Abayisraheli, kuko Uhoraho arwana mu kigwi cyabo yibasiye Misiri!» Nuko Uhoraho abwira Musa, ati «Rambura ukuboko kwawe werekeza ku nyanja, kugira ngo amazi agaruke yibumbire hejuru y’Abanyamisiri, hejuru y’amagare yabo n’abanyamafarasi babo!» Musa rero arambura ukuboko kwe akwerekeza ku nyanja; maze izuba rigiye kurasa, amazi agaruka mu mwanya yari asanzwemo. Abanyamisiri bakubana bayahunga, ariko Uhoraho yararika Abanyamisiri mu ngeri y’inyanja. Amazi asubiranye, atwikira amagare n’abanyamafarasi, n’izindi ngabo zose za Farawo zari zashotse mu nyanja zikurikiranye Abayisraheli; ntihagira n’umwe ucika ku icumu. Nyamara Abayisraheli bo bari binyuriye mu nyanja nyirizina humutse, amazi yemaraye nk’inkike iburyo n’ibumoso bwabo.
Nuko uwo munsi Uhoraho akiza Abayisraheli igitero cy’Abanyamisiri; maze Abayisraheli babona ku nkombe y’inyanja Abanyamisiri babaye imirambo. Abayisraheli babona ukuntu Uhoraho yatsembesheje Abanyamisiri ububasha bukomeye; maze imbaga yose itangira gutinya Uhoraho, yemera Uhoraho na Musa umugaragu we. Nuko Musa hamwe n’Abayisraheli baririmbira Uhoraho iyi ndirimbo, bavuga bati
R/ Ndaririmba Uhoraho kuko yisesuyeho ikuzo, ifarasi n’uyirwaniraho yabiroshye mu nyanja! (Iyimukamisiri 15, 2-3, 4-5, 6.10a.11, 17)
Uhoraho ni we mbaraga zanjye, ni we ndirimba.
Ni we wankijije!
Ni we Mana yanjye reka musingize,
ni we Imana ya data reka mushimagize.
Uhoraho ni intwari ku rugamba, izina rye ni Uhoraho!
Amagare ya Farawo hamwe n’ingabo ze yabiroshye mu nyanja,
Abanyamafarasi be b’imena, bamirwa n’Inyanja y’Urufunzo.
Ibizenga by’ikuzimu birabatwikira,
barigita mu mazi ikuzimu boshye ibuye!
Uhoraho, indyo yawe irangwa n’ububasha,
indyo yawe, Uhoraho, yajanjaguye umwanzi.
Wabyukije umuyaga wawe maze inyanja irabatwikira.
Uhoraho, mbese ni iyihe mana yahwana nawe ?
Ni iyihe ihwanye nawe, wowe urabagirana ubutungane ?
Ugatera ubwoba mu byo ukora bitangaje?
Ugakora ibintu bihebuje ?
Abawe uzabijyanira,
maze ubatuze ku musozi wagize ubukonde bwawe,
ahantu wigiriye ikibanza cyawe, Uhoraho,
mu Ngoro wiyubakiye n’amaboko yawe, Nyagasani.
Isomo ryo mu gitabo cy’Umuhanuzi Izayi 54,5-14
Nimwumve ijambo ry’Uhoraho ryabwiwe Yeruzalemu. Uwaguhanze ari we mugabo wawe, izina rye rikaba Uhoraho, Umugaba w’ingabo ; uwagucunguye, Nyir’ubutagatifu wa Israheli, yitwa Imana y’isi yose! Mugore w’intabwa kandi ushavuye, Uhoraho aguhamagaye agira ati «Umugore wo mu busore bwanjye se yasendwa ?» Iyo ni Imana yawe ibivuze. Nabaye ngutaye akanya gato, ariko kubera impuhwe nguhoranira ngiye kugucyura. Mu burakari bwinshi nagize naguhishe uruhanga rwanjye akanya gato, ariko mu rukundo ruzira iherezo ngufitiye ngiye kukugaragariza impuhwe zanjye, uwo ni Uhoraho, uwagucunguye ubivuze. Bizamera nko mu gihe cya Nowa, ubwo ndahiye ko amazi atazongera kurengera ku isi ; nko muri icyo gihe cya Nowa, ni na ko narahiye ko ntazongera kukurakarira, no kutazasubira kukwirukana ukundi.
N’iyo imisozi yava mu myanya yayo ndetse n’udusozi tugahungabana, urukundo rwanjye ntiruzavaho, n’isezerano ryanjye ry’amahoro ntirizahugana, uwo ni Uhoraho ubivuze, ukugaragariza impuhwe ze. Wagize ibyago, uhuhwa n’umuyaga ubura uguhumuriza, none dore amabuye yawe ngiye kuyakikizaho imitako, bityo nkubake ku masarabwayi abengerana. Inkuta zawe nzazubakisha amabuye atukura, inkike zawe nzizengurutseho amabuye y’agaciro gakomeye. Abahungu bawe bose bazaba abigishwa b’Uhoraho, kandi bazagira amahoro atagira uko angana. Uzashingira imizi ku butabera, ubwo ukize ugushikamira nta cyo uzatinya ; kuko ukize uwagukangaranyaga, akaba atazongera kukwegera.
Zaburi ya 29 (30) 3-4, 5-6ab, 6cd. 12, 13
R/Ndakurata Uhoraho, kuko wampaye kwegura umutwe.
Uhoraho Mana yanjye, naragutakiye maze urankiza,
Uhoraho, wanzamuye ikuzimu,
maze ungarurira kure nenda gupfa.
Nimucurangire Uhoraho, mwebwe abayoboke be,
Mumwogeze muririmba ubutungane bwe ;
kuko uburakari bwe butamara akanya,
naho ubutoneshe bwe bugahoraho iteka.
Ijoro ryose riba amarira gusa,
ariko igitondo kigatangaza impundu z’ibyishimo.
Nuko amaganya yanjye uherako uyahindura imbyino,
ikigunira nari nambaye ugisimbuza imyenda y’ibirori.
Ni yo mpamvu umutima wanjye uzakuririmba ubudatuza,
Uhoraho Mana yanjye, nzagusingiza iteka ryose.
Isomo ryo mu gitabo cy’Umuhanuzi Izayi 55,1-11
Yemwe abafite inyota nimugane ku mazi, n’iyo mwaba mudafite feza, nimuze rnwese ! Nimusabe ingano zo kurya ku buntu ; nimuze kandi munywe amata na divayi, nta feza nta n’ubwishyu! Kuki mwatagaguza feza yanyu ku biribwa bitari byo, n’imari yanyu mukayitanga ku bidashobora kubahaza ? Nimutege amatwi rero munyumve kandi murye ikiri cyiza ; muronkere ibyishimo byanyu mu biribwa biryohereye. Nimutege amatwi, nimunsange, mwumve maze muzabeho. Nzagirana namwe isezerano rizahoraho, nzabakomereze ibyiza nasezeranyije Dawudi. Dore nari naramugize umuhamya mu miryango yose, aba umutware n’umutegetsi w’amahanga. Nawe ihanga utazi uzarihamagara, n’ihanga ritigeze rikumenya rizakwirukira, ku mpamvu y’Uhoraho ari we Mana yawe, no kubera Nyir’ubutagatifu wa Israheli waguhaye ikuzo rye. Nimushakashake Uhoraho igihe agishobora kubonwa, nimumwiyambaze igihe akiri hafi. Umugome nareke inzira ye, n’umugiranabi areke ibitekerezo bye. Nagarukire Uhoraho uzamwereka impuhwe ze, ahindukirire Imana ikenutse ku mbabazi. Kandi ni koko, ibitekerezo byanyu si byo byanjye, n’inzira zanjye si zo zanyu, uwo ni Uhoraho ubivuze. Nk’uko ijuru ryisumbuye cyane ku isi, ni na ko inzira zanjye zisumbye kure izanyu, n’ibitekerezo byanjye bigasumba ibyanyu. Na none kandi nk’uko imvura n’urubura bimanuka ku ijuru, ntibisubireyo bitabobeje ubutaka, bitabumejejeho imyaka kandi ngo biyikuze, ngo bihe umubibyi imbuto n’ifunguro rimutunga, ni na ko ijambo risohotse mu munwa wanjye ritangarukaho amara masa, ritarangiie ugushaka kwanjye ngo risohoze icyo naritumye.
Indirimbo: Izayi 12, 12, 2, 4b-e, 5-6
R/ Muzavoma amazi ku masoko y’agakiza mwishimye.
Dore Imana Umukiza wanjye,
ndamwiringira kandi sinkigira ubwoba,
kuko imbaraga zanjye n’indirimbo yanjye ari Uhoraho,
ni we wambereye agakiza.
Nimushimire Uhoraho, murate izina rye,
nimwamamaze ibikorwa bye mu mahanga.
Nimubisubiremo muti «Izina rye ni ikirangirire.»
Nimuririmbe Uhoraho kuko yakoze ibintu by’agatangaza,
kandi mubyamamaze mu nsi hose.
Rangurura ijwi uvuze impundu wowe utuye i Siyoni,
kuko Nyir’ubutagatifu wa Israheli,
utuye iwawe rwagati, ari Igihangange.
Isomo ryo mu gitabo cy’Umuhanuzi Baruki 3, 9-15.32-38 ; 4,1-4
Israheli, umva amategeko atanga ubuzima, tega amatwi kugira ngo umenye gushishoza. Bite se Israheli, ni kuki uba mu gihugu cy’abanzi, ukaba uriho usazira mu gihugu cy’amahanga? Dore warihumanyije wegera intumbi, none urabarirwa mu bajya ikuzimu. Wabitewe n’uko waciye ukubiri n’Isoko y’Ubuhanga ! Iyo uza gukurikiza inzira y’Imana, uba uriho mu mahoro adashira.
Ngaho siganuza ahari ubushishozi, imbaraga n’ubumenyi, kugira ngo umenye ahari ukuramba n’ubugingo, n’aho urumuri rw’amaso n’amahoro biherereye. Ariko se ni nde wabonye aho ubuhanga butuye, akinjira mu bubiko bwabwo? Nyamara Nyir’ubumenyi bwose arabuzi, yarabucengeye abikesheje ubwenge bwe, we waremye isi ngo ibeho iteka ryose, akayikwizaho inyamaswa n’amatungo y’amoko yose, we wohereza urumuri maze rukagenda. Yaruhamagara rukamwumvira rudagadwa, inyenyeri zikamurikira mu myanya yazo zishimye; yazihamagara zikitaba zigira ziti «Turi hano», zinejejwe no kumurikira Uwaziremye. Uwo ni we Mana yacu, kandi nta n’undi wagereranywa na we ! Yaciye inzira zose ziganisha ku bumenyi, azereka Yakobo umugaragu we, na Israheli inkoramutima ye ; nuko bwigaragaza butyo ku isi, butura mu bantu.
Ubuhanga ni igitabo cy’amabwiriza y’Imana, bukaba n’Itegeko rizahoraho iteka. Ababwiziritseho bose bazaronka ubugingo, naho ababucaho bazapfe nabi. Yakobo, garuka ubwakire, ugendere mu nzira izakugeza ku mucyo, umurikiwe n’urumuri rwabwo. Wigira undi wegurira ikuzo ryawe, cyangwa ngo ibyiza warazwe ubigabize igihugu cy’abanyamahanga. Turahirwa twebwe Abayisraheli, kuko twahishuriwe igishimisha Imana !
Zaburi ya 18 (19),8, 9, 10, 11
R/Nyagasani, ni wowe ufite amagambo y’ubugingo bw’iteka.
Itegeko ry’Uhoraho ni indakemwa,
rikaramira umutima.
Amabwiriza y’Uhoraho ni amanyakuri,
abacisha make akabungura ubwenge.
Amateka y’Uhoraho araboneye,
akanezereza umutima.
Amategeko y’Uhoraho ni uruhehemure,
akamurikira umuntu.
Igitinyiro cy’Uhoraho kiraboneye,
kigahoraho iteka ryose.
Ibyo Uhoraho yemeje ni amanyakuri,
byose biba bitunganye.
Bikwiriye kwifuzwa kurusha zahabu,
kurusha ikirundo cya zahabu iyunguruye.
Biryohereye kurusha ubuki,
kurusha ubuki bw’umushongi bukiva mu binyagu !
Isomo ryo mu gitabo cy’Umuhanuzi Ezekiyeli 36, 16-17a. 18-28
Uhoraho ambwira iri jambo ati «Mwana w’umuntu, abo mu muryango wa Israheli bari batuye igihugu cyabo, bacyandurishije imyifatire yabo n’ibikorwa bibi byabo. None rero ngiye kubamariraho uburakari bwanjye, mbaryoza amaraso bamennye mu gihugu, kimwe n’ibigirwamana bacyandurishije. Nabatatanyirije mu mahanga, mbakwiza imishwaro mu bindi bihugu. Nabaciriye urubanza nkurikije imyifatire yabo n’ibikorwa byabo. Umuryango wanjye wagiye mu mahanga, ugezeyo wandavuza izina ryanjye ritagatifu, bituma babataramiraho bavuga ngo ‘Uyu ni umuryango w’Uhoraho, ariko bavuye mu gihugu cye.’ Nyamara nagiriye izina ryanjye ritagatifu, ari ryo umuryango wa Israheli wandavurije mu mahanga wajemo.
Ngaho rero bwira umuryango wa Israheli uti ‘Dore uko Nyagasani Uhoraho avuze: Ibyo byose si mwe mbigirira, muryango wa Israheli, ahubwo ndagirira izina ryanjye ritagatifu mwandavurije mu mahanga mwajemo. Nzakuza izina ryanjye ry’ikirangirire mwandavurije muri ayo mahanga – uwo ni Nyagasani Uhoraho ubivuze – maze amahanga azamenye ko ndi Uhoraho nimara kugaragariza muri mwe ubutungane bwanjye babyirebera n’amaso yabo. Nzabavana mu mahanga, mbakorakoranye mbavane mu bindi bihugu, maze nzabagarure ku butaka bwanyu. Nzabuhagiza amazi asukuye maze mube abasukure ; mbahanagureho ubwandure bwanyu bwose, muce ukubiri n’ibigirwamana byanyu byose. Nzabaha umutima mushya, mbasbyiremo n’umwuka mushya. Mu mubiri wanyu nzakuramo umutima w’ibuye, nshyiremo umutima wumva.
Nzabuzuzamo umwuka wanjye, mbatere gukurikiza amategeko yanjye, mwubahirize amabwiriza yanjye. Muzatura igihugu nahaye abakurambere banyu, mumbere umuryango nanjye mbe Imana yanyu.’»
Zaburi ya 50 (51),12-13,14-15,18-19
R/Mana yanjye, ndemamo umutima mushya!
Mana yanjye,ndemamo umutima usukuye,
Maze umvugururemo ibitekerezo biboneye.
Ntunyirukane ngo unte kure yawe,
Cyangwa ngo unkuremo umwuka wawe uzira inenge.
Ahubwo mpa kwishimira ko nakijijwe,
kandi unkomezemo umutima wuje ineza.
Abagome nzabatoza inzira yawe,
n’abanyabyaha bakugarukire.
Igitambo cyanjye si cyo ushaka,
n’aho nagutura igitwikwa nticyakunezeza.
Ahubwo igitambo Imana ishima ni umutima washengutse.
Mana yanjye, ntuzirengagize umutima washegeshwe kandi wihana.
Isomo ryo mu Ibaruwa Pawulo Intumwa yandikiye Abanyaroma 6,3-11
Bavandimwe, ntimuzi se ko twebwe twese ababatijwe muri Kristu Yezu, ari mu rupfu rwe twabatirijwemo? Koko rero ku bwa batisimu twahambanywe na we mu rupfu rwe kugira ngo, uko Kristu yazuwe mu bapfuye n’ikuzo rya Data, bityo natwe tugendere mu bugingo bushya. Niba koko twarabaye umwe na We dusangira urupfu rwe, ni ko bizagenda no mu izuka. Tumenye neza ko muntu w’igisazira twari we kera yabambanywe na We, kugira ngo umubiri w’icyaha utsiratsizwe, bityo twoye kuzongera ukundi kuba abagaragu b’icyaha. Kuko upfuye, aba ahanaguweho icyaha. Niba rero twarapfanye na Kristu, twemera ko nanone tuzabaho hamwe na We. Tuzi ko Kristu yazutse mu bapfuye akaba atazongera gupfa ukundi, urupfu rukaba rutakimufiteho ububasha. Kuko igihe apfuye, yapfuye ku cyaha rimwe rizima; naho kuba ariho, abereyeho Imana. Bityo namwe mumenye ko ubwanyu mwapfuye ku cyaha mukaba mubereyeho Imana muri Kristu Yezu.
Zaburi y 117(118),1.4,16-17,22-23
R/Alleluya, Alleluya, Alleluya !
Nimusingize Uhoraho kuko ari umugwaneza,
kandi urukundo rwe rugahoraho iteka !
Abatinya Uhoraho nibabivuge babisubiremo,
bati «Urukundo rwe ruhoraho iteka!»
Indyo y’Uhoraho yarihanukiriye,
maze indyo y’Uhoraho igaragaza ibigwi !
Oya ntabwo nzapfa, ahubwo nzaramba,
maze mpore namamaza ibikorwa by’Uhoraho.
Ibuye abubatsi bari barajugunye,
ni ryo ryahindutse ibuye ry’indemyanzu !
Uhoraho ni we wagennye ko biba bityo,
maze biba agatangaza mu maso yacu.
Ivanjili ya Mutagatifu Luka 24,1-12
Ku wa mbere ukurikira isabato mu museso wa kare, abagore bajya ku mva bajyanye imibavu bari bateguye. Basanga ibuye ryakingaga imva rihirikiye ku ruhande. Ariko binjiye ntibabona umurambo wa Nyagasani Yezu. Barumirwa bayoberwa ibyo ari byo ; nuko abagabo babiri babahagarara imbere, bambaye imyenda ibengerana. Abo bagore bashya ubwoba bubika amaso ; ba bagabo ni ko kubabwira bati “Ni kuki mushakira umuzima mu bapfuye ? Ntari hano ahubwo yazutse. Nimwibuke uko yababwiye akiri mu Galileya, ngo ‘Umwana w’umuntu agomba kugabizwa amaboko y’abanyabyaha, akabambwa kandi akazuka ku munsi wa gatatu’.” Nuko abagore bibuka ayo magambo ye.
Bavuye ku mva bajya kubitekerereza ba Cumi n’umwe n’abandi bose. Hari Mariya Madalena na Yohana, na Mariya nyina wa Yakobo. N’abandi bagore bari kumwe na bo ni ko babwiraga intumwa. Ariko amagambo yabo bayita uburondogozi ntibabemera. Nyamara Petero we arahaguruka yiruka ajya ku mva. Yunamye abona udutambaro twonyine. Nuko asubira imuhira atangazwa cyane n’ibyari byabaye.


text:
Inyigisho yo ku wa gatatu w’icyumweru cya IV , umwaka C, 3 Gashyantare 2016
Amasomo: 2 Sam 24, 2.9-17 Zab 31, 1-2.5.6.7 Mk 6, 1-6
Bavandimwe Yezu Kristu naganze iteka ryose.
Ijambo ry’Imana tumaze kumva, riratuganirira ibyashyitse Kuri Yezu ubwo yari mu Ngoro i Nazareti, iwabo aho yari yararerewe. Hari ku munsi w’Isabato, umunsi Abayahudi bateraniragaho kugira ngo batege amatwi Ijambo ry’Imana.
Yezu amaze gutangira ubutumwa bwe, yakomeje kwitabira Isabato, akajya mu Ngoro akigisha. Ariko uburyo Yezu yigishagamo bwari butandukanye cyane ni uko Abanditsi n’Abafarizayi babikoraga, kuko inyigisho ye yabaga itanganywe ubuhanga. Ni yo mpamvu abari bamuteze amatwi batangazwaga n’ibyo yakoraga ni ukuvuga ibyo yigishaga n’ibitangaza yakoraga. Ibyo bituma bibaza aho Ubuhanga n’ubwenge abikomora. Bari bamuzi neza avuka bakamenya imikurire ye. Bati: “Uyu si mwene Yozefu umubaji, nyina si Mariya, abavandimwe be si Yakobo, Yozefu, Yuda na Simoni….” Ni uko huzuzwa wa mugani wacu uvuga ngo: “Nyirandakuzi ntimutahana ubukwe”. Yezu we abivuga neza abwira abari bamuteze yombi ko nta handi muhanuzi asuzugurwa uretse iwabo.
Yezu atangira kwigisha, inyigisho ye itanganywe ubuhanga yakiranywe urugwiro n’akanyamuneza. Bigaragazwa ni uko abantu benshi bishimiraga kumwumva, bakamushakashaka, bakamutangarira kandi barabimukundira dore ko inyigisho ze zaherekezwaga n’ibitangaza. Ariko igitangaje ni uko ubwo yagarukaga iwabo, aho yakuriye byagenze ukundi, dore ko Yezu nawe ubwe atangazwa n’ukutemera kwabo cg se ukunangira umutima kwabo. Ni uko huzuzwa ijambo Yohani intumwa avuga agira ati: “Yaje mu be ariko abe ntibamwakira” (Yh 1, 11)
Bavandimwe, Yezu nk’uko yigishaga mu gihe cye, no muri iki gihe akomeza kutwigisha no kudusanga aho turi hose buri munsi. Akomeza kutwiyigishiriza yifashishije abayobozi bacu duhereye kuri Papa, Abepiskopi, Abapadiri, Ababyeyi, Abavandimwe, Inshuti n’Abamenyi. Igikuru ni ukutigundira no kutihugiraho ariko by’umwihariko, kwirinda gusuzugura cg gucira urubanza ukubwira icyiza wese. Dore ko iyo tubonye umuntu tuzi aho gutega amatwi ibyiza atubwira tubanza kujora no kwibuka uko tumuzi, dore ko Nyirandakuzi bigorana gutahana ubukwe. Yezu icyo adusaba ni ukumwemera nta gahato, tukamutega amatwi aho gukurikira ubukirigitwa bw’amatwi n’ibyiyumviro byacu.
Isomo rya mbere riratwibutsa ko umukristu nyawe, akwiye kujya yisuzuma akareba ibikorwa bye, akabisuzuma ashakamo ibyiza ngo abikomereho, ni uko yaba yatebye agakora nabi agaca bugufi akabisabira imbabazi Imana yacu, dore ko impuhwe zayo zitagira umupaka, ni igisagirane.
Umwami Dawudi natubere urugero mu kugarukira Imana, no kutiheba iyo twahemutse, ahubwo tujye twubura uruhanga turangamira Nyir’ineza ngo adusubize yashusho yayo tuba twahindanyije kubera ibyaha byacu cg se kunangira umutima wacu, twanga gukora icyo idushakaho.
Imana yacu ntabwo yishimira urupfu rw’umunyabyaha ahubwo ihora ishaka ko uwahemutse yakwisubiraho akayigarukira akaronka umukiro. Dawudi yemeye icyaha cye ndetse bigera naho asaba guhanwa we n’umuryango we aho guhanwa inzirakarengane. Ni kenshi dukunze kwigundira, kwihugiraho aho kwibuka ko burya tutibereyeho twebwe abwacu ahubwo tunabereyeho abandi, kuko nta wigira buri wese akenera mugenzi. Ikibazo kikaba ko dushaka ko abandi batuba hafi, bakadufasha, bakaturebera ibitatworoheye ariko byashyika ngo tubagerere mu gaseke batugereyemo ugasanga tubonye impamvu zivuga ngo unyihanganire sinshoboye kuboneka. Tujye twibuka ko ineza twifuza ko abandi batugira natwe dufite inshingano yo kuyibagirira no kubikorera uwo ari we wese, tubigiriye guhesha Imana ikuzo no kugeza umukiro kuri mwene muntu.
Mbere yo gusoza nabasabaga kuzirikana amagambo y’umuhanzi wakirigiswe n’inganzo akaba umuhanuzi w’ibi bihe turimo bitwibagiza abo turi bo, tugakeka ko twageze iyo tujya. Yarateruye ati: “ Ntacyo uramenya, ubwo utaremenya, ntacyo uzamenya, niba utaramenya ko umuntu ari nk’undi; ko umuntu ari nk’undi kimwe nawe”. Aya magambo arakomeye icyampa buri wese akayagira aye.
Umubyeyi Bikira Mariya Umwamikazi wa Kibeho, Nyina wa Jambo, tumugane azatwigisha uko dukwiye gutega amatwi Jambo, Yezu Kristu Umukiza wacu kandi atwigishe gukora ugushaka kwa Nyagasani, iminsi yose y’ukubaho kwacu.
Yezu naganze kandi akuzwe iteka mu mitima yacu.
Padiri Anselme MUSAFIRI
VIC- ESPANYA


text:
Guhoberana bifite akamaro ku mubiri wa muntu
Guhoberana nubwo hari ababifata nk’ibisanzwe ariko akenshi duhobera abandi igihe tunezerewe, twishimye, dukumburanye, tubabaye cyangwa se tugerageza kumva ko dutekanye. Guhoberana bituma twumva twishimye.
Mu bantu batandukanye baganiriye n’umunyamakuru wa The Bridge Magazine bavuze ko iyo bahoberanye n’abantu biyumvamo bumva batuje kandi bakagira ibyishimbo batashobora gusobanura aho bituruka. Gusa ngo si uguhobera ubonetse wese. Aha abenshi bahuriye kubo badahuje igitsina. Ngo niyo baba badakundana ariko babishimiye cyangwa ari incuti zisanzwe bashimishwa no kubahobera.
Umukobwa umwe yagize ati ‘“hari umusore nkunda guhobera nubwo tudakundana ariko iyo muhobeye numva ntuje kandi nduhutse. Ariko guhoberwa nuwo utiyumvamo wumva anaguhanda. Ubu sinakwemerera buri wese ko yambobera”.
Undi nawe yaragize ati “ njye nkunda guhobera abana bato, kwakundi umwana aza agusanga n’urugwiro rwinshi, numva umutima wanjye ucyeye iyo muhobeye”.
Abasore baganiriye na The Bridge Magazine bavuze ko hari bagenzi babo bumva ko guhoberana ari imico y’abakobwa. Yagize ati “ nyamara sibyo kuko nanjye iyo mpobeye umukobwa nishimiye numva ibinezaneza binyirutse umubiri wose”.
Urubuga Healthline narwo rurabishimangira aho rugaragaza ibyiza byo guhoberana.
Guhoberana bigabanya umunaniro (stress)
Aha uru rubuga ruvuga ko mu gihe inshuti cyangwa umuvandimwe arimo guhura n’ibimubabaza cyangwa arimo guca mu buzima bugoye kumuhobera bimugabanyirirza ububabare n’umunaniro.
Guhoberana birinda indwara
Ubushakatsi bwakorewe ku bangavu n’ingimbwi barenze 400 bwerekanye ko umuntu ukunda guhoberana afite amahirwe menshi yo kutarwara indwara zimwe na zimwe. Ndetse ngo guhoberana bishobora kongerera umutima gutera neza no gutuma umuntu yishima.
Guhoberana bifasha kugabanya ubwoba
Guhoberwa ngo bifasha cyane abantu batigirira icyizere ndetse n’abakunda kwigunga iyo haribyo bibutse nk’amateka atari meza. Ndetse n’ubwoba buterwa no kubaho.
Kubera akamaro ko guhoberana hashyizweho n’Umunsi Mpuzamahanga wo guhoberana uba taliki ya 21 Mutarama buri mwaka. Mu cyongereza bawita International Hug Day naho mu gifaransa bakavuga Journée Internationale des Câlins.


text: Muri 2019, DTS yatsindiye umushinga w’ikawa witeguye kunywa ikawa ya sosiyete ya Nestlé Turkiya OEM, itanga ibikoresho byose byifashishwa mu gusubiza amazi ya spray rotary sterilisation retortisation, hamwe na mashini yuzuza GEA mu Butaliyani na Krones mu Budage.Itsinda rya DTS ryujuje byimazeyo ibisabwa kugirango ubuziranenge bwibikoresho bishoboke, ibisubizo bya tekinike kandi byitondewe, amaherezo byatsindiye ishimwe ryumukiriya wanyuma, impuguke za Nestlé zo muri Amerika hamwe n’abandi bantu bo muri Amerika yepfo.Nyuma yiminsi irenga icumi yubufatanye, gukwirakwiza ubushyuhe bwa steriseri ya DTS muri static na rotary byujuje ibyangombwa, kandi byatsinze neza Nestlé igenzura rikomeye.